Pesakit kronik perlu sihat, tahu jenis ubat diambil sebelum ke PPV

KANGAR, 1 Zulkaedah 1442H, Sabtu – Golongan berisiko tinggi terutama pesakit kronik yang bakal menerima vaksin dinasihatkan melakukan beberapa persediaan seperti memastikan mereka dalam keadaan sihat selain perlu tahu nama ubat yang diambil atau membawa ubat tersebut ke Pusat Pemberian Vaksin (PPV) untuk ditunjukkan kepada petugas.

Pakar Perunding Kanan Perubatan Dalaman Hospital Pakar KPJ Perlis Dr Nurazam Omar berkata, mereka juga perlu segera memaklumkan kepada petugas sekiranya mengalami sebarang gejala dijangkiti wabak COVID-19 dan turut dinasihatkan untuk membawa pen sendiri bagi mengelak risiko dijangkiti.

Justeru, katanya, pesakit kronik tidak perlu takut atau risau untuk menerima suntikan vaksin COVID-19 kerana ia perlu bagi melindungi mereka daripada mendapat kesan yang teruk jika dijangkiti virus itu.

Dr Nurazam berkata, vaksin boleh diibaratkan sebagai ‘perisai’ kerana ia dapat mengurangkan risiko jangkitan bagi pesakit kronik yang merupakan antara golongan tertinggi yang mendapat jangkitan wabak berkenaan.

“Mereka yang mengambil ubat atau dalam tempoh rawatan juga tidak perlu bimbang untuk mengambil vaksin COVID-19 kerana ia selamat.

“Nisbah kadar kemungkinan mendapat kesan sampingan daripada suntikan vaksin COVID-19 antara individu sihat dan mereka yang mempunyai penyakit adalah sama, jadi pesakit kronik tidak perlu risau akan perkara ini,” katanya kepada pemberita.

Dr Nurazam berkata, antara kelebihan vaksin kepada pesakit kronik yang dijangkiti COVID-19 ialah mereka dapat mengurangkan risiko kebolehjangkitan virus itu kepada ahli keluarga terdekat lain terutama yang berumur 18 tahun ke bawah.

Sementara itu, seorang pesakit jantung Mohamad Asri Shafii, 45, berkata, walaupun vaksin bukan jaminan untuk ‘kebal’ daripada virus COVID-19 ia memberi lebih keyakinan untuk beliau terus bekerja seperti biasa.

“Sebagai seorang pencipta kandungan di laman sosial YouTube, saya kerap berada di kawasan awam dan tumpuan orang ramai .. saya rasa lebih selamat setelah menerima vaksin,” katanya yang tinggal di Taman Seri Pulai, Behor Pulai di sini.

Bapa kepada enam orang anak yang mula dikesan mengalami masalah jantung sejak enam tahun lalu itu berkata, vaksin jenis Pfizer yang diambilnya sebelum ini tidak mendatangkan kesan sampingan atau alahan kepada ubat sakit jantung yang diambilnya setiap hari.

Turut berkongsi pengalaman yang sama, seorang petani Aziz Itam, 61, berkata, pada mulanya beliau rasa takut untuk menerima dos pertama vaksin Pfizer pada 23 April lalu namun setelah tidak mengalami sebarang kesan sampingan, beliau lebih berani untuk melengkapkan dos kedua pada 18 Mei lepas di PPV Dewan 2020.

“Walaupun setiap hari pak cik mengambil empat jenis ubat sehari bagi penyakit darah tinggi.. Alhamdulillah tiada kesan sampingan yang diterima setakat hari ini.

“Nak kata bertambah sihat selepas ambil vaksin itu tak ada lah..cuma pak cik rasa lebih selamat dan yakin apabila pergi ke tempat tumpuan orang ramai seperti ke pasar tani,” kata bapa kepada enam orang anak dari Kampung Santan di sini. -Bernama


Isu tanah Raub: Gesaan DAP bakal halalkan yang haram

BANGI, 8 Rejab 1444H, Isnin – Gagasan Bangsa tidak menolak kemungkinan lebih banyak kompromi bakal berlaku berhubung isu pencerobohan tanah kerajaan negeri Pahang yang dijadikan ladang durian secara haram di Raub.

Ia susulan desakan seorang Ahli Parlimen DAP yang menggesa kerajaan Pahang mengkaji semula dasar pajakan tanah kepada pihak Royal Pahang Durian Resources PKPP Sdn Bhd (RPDR-PKPP).

Terdahulu, Ahli Parlimen Raub, Chow Yu Hui berkata, pekebun-pekebun durian Musang King daerah Raub sentiasa bersikap terbuka dan bersedia untuk mengadakan perbincangan dengan kerajaan negeri bagi suatu penyelesaian berbentuk menang-menang.

Dia menegaskan hal itu susulan kenyataan Datuk Seri Wan Rosdy Wan Ismail yang meminta agar pekebun durian Musang King di Sungai Ruan, Sungai Chalit, Sungai Klau dan Tranum di dalam daerah Raub mempertimbangkan semula permohonan semakan kehakiman Mahkamah Tinggi Kuantan sama ada untuk meneruskan atau sebaliknya.

Menteri Besar Pahang itu pada Jumaat berpandangan bahawa tanah-tanah yang dipertikaikan adalah dengan jelasnya merupakan tanah kerajaan negeri.

Menurutnya, berdasarkan Sistem Torrens (diguna pakai di dalam sistem pentadbiran tanah Malaysia), ia merupakan hak milik yang tidak boleh disangkal (indefeasibility of title) walaupun dalam konteks ekuiti.

Mengulas perkara itu, jurucakap GB, Aminuddin Yahaya dalam satu kenyataan berkata, beliau yakin dalam keadaan politik pada hari ini, bukanlah suatu perkara yang mustahil untuk segala apa yang haram seperti pencerobohan dihalalkan nanti.

“Kini dan buat kali pertama, DAP berada dalam kerajaan negeri dan menjawat jawatan EXCO dan pelbagai jawatan agensi dalam kerajaan.

“Lebih parah lagi, dengan keadaan UMNO yang dalam ‘mood’ mensuci dan memanjakan DAP, maka saya kira akan ada lebih banyak kompromi yang bakal berlaku. Pastinya bukan di Raub sahaja, tetapi seluruh Pahang,” katanya.

Dalam pada itu, bekas Pengerusi PEMBELA juga secara sinis mengucapkan tahniah kepada rakyat Pahang yang mengundi Barisan Nasional (BN) serta Pakatan (PH) ketika Pilihan Raya Umum ke-15 (PRU15) lalu.

“Biarlah tanah tergadai asalkan parti kita menang, kan?

“Kepada orang-orang Raub dan bekas-bekas tentera yang kempunan dinafikan hak untuk memiliki tanah di Raub, berdoa sahajalah.

“Saya dan rakan-rakan sudah buat apa yang saya termampu sahaja. Mungkin tiada apa lagi saya dapat tolong.

“Pergilah menghadap ADUN-ADUN DAP dan BN kesayangan kalian itu. Rayulah pada Menteri Besar tercinta. Moga berjaya,” katanya.

Sebelum ini, dua notis permohonan semakan kehakiman telah difailkan di Mahkamah Tinggi di mana kumpulan pertama melibatkan 110 pekebun memfailkannya pada 21 Ogos 2020 dan seterusnya kumpulan kedua membabitkan 94 pekebun pada 9 Disember tahun sama.

Semua pekebun yang melibatkan tanah seluas kira-kira 2,167 hektar itu memfailkan permohonan dengan menamakan enam responden iaitu Pentadbir Tanah Daerah Raub, Pengarah Perhutanan Pahang, pihak berkuasa negeri, kerajaan Pahang, PKPP dan Royal Durian Resources PKPP Sdn Bhd.


Kejam! Zionis serang peserta protes pendudukan haram di Palestin

RAMALLAH,  5 Rabiulakhir 1442H, Sabtu – Rejim pengganas Israel melakukan serangan ketika protes antipenyelesaian dijalankan di kampung Kafr Malik, Timur Ramallah pada Jumaat.

Sumber tempatan yang mengesahkan perkara itu berkata, protes berkenaan dilakukan bagi mempertahankan tanah penduduk di daerah Ras al-Tin yang akan disita untuk pembinaan penempatan haram Yahudi.

Ketika kejadian, rejim Zionis melepaskan tembakan ke arah peserta yang dalam perjalanan ke Ras al-Tin.

Serangan itu mencederakan aktivis terkemuka dari kampung Bil’in, Abdullah Abu Rahmeh ditambah pula para peserta lain mengalami kesukaran bernafas akibat gas pemedih mata yang dilepaskan.

Mereka kemudian mendapat rawatan di tempat kejadian.

Israel baru-baru ini memulakan pembinaan haram di Ras al-Tin serta menghalang penduduk dan petani Palestin melalui kawasan itu.

Selain itu, Israel turut bertindak biadab apabila merobohkan sekolah di kawasan itu, yang dibina melalui dana dari Kesatuan Eropah (EU).

Ia adalah salah satu usaha Israel menghalau masyarakat Badwi Palestin dari kawasan berkenaan. – Agensi


Yahudi serbu al-Aqsa konon nak bukti rejim Israel tak kalah

BAITULMAQDIS, 12 Syawal 1442H, Isnin – Tindakan polis pengganas membenarkan penceroboh haram Yahudi menyerbu Masjid al-Aqsa, sebenarnya cubaan untuk membuktikan kononnya Israel tidak dikalah di Gaza.

Bekas Mufti Besar Baitulmaqdis dan Palestin, Sheikh Dr Ekrima Sabri berkata, serbuan penceroboh Yahudi dilakukan di bawah perlindungan tentera dan polis Israel yang ketat.

Beliau menegaskan, serbuan ini dibenarkan oleh pihak berkuasa pendudukan untuk membuktikan mereka tidak kalah dengan pejuang Palestin di Semenanjung Gaza.

Sheikh Dr Ekrima turut menyalahkan pihak penjajah Israel untuk kemungkinan peningkatan ketegangan yang mungkin timbul akibat serangan ini.

“Serangan berterusan Israel di Masjid Al-Aqsa antara rancangan untuk penguasaan ke atas tapak suci ini,” yang merupakan tempat ketiga paling suci bagi umat Islam,” katanya. – Agensi


Dengki! Tentera Israel pasang pembesar suara di Masjid al-Aqsa

BAITULMAQDIS, 24 Muharram 1442H, Sabtu – Rakyat Palestin berang dengan tindakan tentera pengganas Israel memasang pembesar suara di dinding utara dan barat perkarangan Masjid al-Aqsa di Baitulmaqdis.

Sistem pembesar suara itu membenarkan pasukan Israel untuk terus mengganggu jemaah muslim di masjid dengan membuat pengumuman dan arahan kepada mereka yang berada di perkarangan tersebut.

Ini adalah set pembesar suara ketiga yang dipasang oleh pihak berkuasa Israel sejak 2017 – berhampiran pembesar suara yang dikendalikan oleh Islamic Waqf, pihak yang mengelolai kawasan itu.

Jurucakap Kementerian Luar Negeri, Deifallah Fayez mendakwa, tindakan rejim Zionis sangat tidak masuk akal dan perbuatan mereka sebenarnya adalah provokasi terhadap umat Islam seluruh dunia.

Serentak itu, beliau mendesak masyarakat antarabangsa untuk memikul tanggungjawab dan memberikan tekanan kepada Israel supaya menghentikan serangannya yang melanggar undang-undang antarabangsa.

Bekas Mufti Agung Masjid Al-Aqsa, Ekrima Sabri, mengatakan kepada Middle East Eye bahawa Israel berusaha untuk ‘meningkatkan’ kedaulatannya ke atas masjid dan menghancurkan Islamic Waqf.

Beliau berkata: “Langkah-langkah pendudukan terhadap al-Aqsa tidak sah dan haram. Kami tidak mengenali mereka.

“Kami menganggap pemerintah Israel bertanggungjawab kerana melanggar kesucian al-Aqsa, pihaknya bertanggungjawab secara langsung atas setiap serangan dan pihak yang melindungi peneroka haram menyerbu perkarangan ini.”

Masjid Al-Aqsa adalah tempat paling suci ketiga di dunia untuk umat Islam. Orang Yahudi menyebut kawasan itu sebagai Temple Mount, dengan menyatakan bahawa ia adalah lokasi dua kuil Yahudi pada zaman dahulu.

Israel menduduki Baitulmaqis, tempat Al-Aqsa berada, ketika Perang Arab-Israel 1967.  Zionis menduduki secara haram seluruh kota pada tahun 1980 dalam gerakan yang tidak pernah diiktiraf oleh masyarakat antarabangsa. – Agensi


Jakim ambil tindakan perangi ajaran Millah Abraham

PUTRAJAYA, 25 Jamadilawal 1444H, Selasa – Jabatan Kemajuan Islam Malaysia (Jakim) akan menjalankan siasatan berhubung dakwaan mengenai ajaran Millah Abraham di negara ini.

Dalam kenyataan kepada sebuah akhbar tempatan, Jakim berkata, pihaknya akan bekerjasama dengan Jabatan Agama Islam Negeri (JAIN) berkaitan untuk mengambil tindakan sewajarnya.

Tegasnya, ajaran Millah Abraham telah difatwakan sebagai menyeleweng dan bertentangan oleh Muzakarah Majlis Kebangsaan Bagi Hal Ehwal Agama Islam Malaysia (Muzakarah MKI) Kali Ke-109 pada 2016.

“Jakim mengambil maklum berkaitan paparan video tular di media sosial mengenai seorang lelaki yang meminta Jabatan Agama Islam untuk menyiasat ajaran Millah Abraham,” katanya dalam kenyataan, hari ini.

Jakim menegaskan, masyarakat Islam dinasihatkan agar menjauhi ajaran Millah Abraham dan dilarang berpegang serta beramal dengannya.

“Mana-mana orang Islam yang telah berbaiah atau mengamalkan fahaman dan ajaran ini hendaklah segera bertaubat kepada Allah SWT,” katanya.

Sebelum ini, seorang pelakon membuat pengakuan berani apabila mendedahkan dia merupakan salah seorang pengikut ajaran Millah Abraham susulan ajakan bekas teman wanitanya.

Terdahulu, Pejabat Mufti Wilayah Persekutuan menyatakan bahawa ajaran ini dikesan mula berkembang di Malaysia pada tahun 2013 dan dipercayai mempunyai persamaan dengan kumpulan Negara Islam Indonesia (NII) atau Pemuda Kahfi atau Ad-Deen yang telah pun difatwakan dan diwartakan pada 31 Mac 2011.

Antara penyelewengan yang dibawa ajaran ini ialah dakwaan bahawa terdapatnya Rasul selepas Nabi Muhammad ﷺ, gabungan tiga ajaran agama iaitu Islam, Kristian dan Yahudi, meninggalkan solat lima waktu dan solat Jumaat serta mengatakan seorang isteri yang hendak menyertai ajaran ini wajib menuntut cerai jika suaminya menolak untuk menyertai ajaran ini.


Dos penggalak perlu untuk kekal imuniti pada tahap optimum

KUALA LUMPUR, 18 Jamadilakhir 1443H, Jumaat – Dos penggalak COVID-19 perlu diberikan selepas tempoh tertentu bagi memastikan imuniti individu yang telah lengkap vaksinasi kekal pada tahap optimum.

Ketua Pengarah Kesihatan Tan Sri Dr Noor Hisham Abdullah berkata saranan itu dikeluarkan kerana didapati berlaku penurunan imuniti selepas penerimaan vaksin COVID-19 dalam tempoh tertentu.

“Daripada pemantauan yang dijalankan oleh Institut Penyelidikan Klinikal (ICR) di Malaysia, penurunan imuniti sebanyak 20 peratus berlaku kepada individu yang telah mengambil dos lengkap.

“Bagi penerima vaksin Sinovac, berlaku penurunan imuniti sebanyak 40 peratus selepas tiga hingga lima bulan menerima dos kedua,” menurutnya dalam kenyataan hari ini.

Beliau berkata pelbagai kajian dari Israel, United Kingdom dan Chile mendapati penurunan tahap antibodi peneutralan kepada COVID-19 selepas tiga hingga enam bulan menerima dos primer lengkap dan menyebabkan risiko dijangkiti wabak itu meningkat terutama bagi kumpulan berisiko tinggi.

Dr Noor Hisham berkata setakat semalam, seramai 10,235,759 atau 43.7 peratus populasi negara ini yang berumur 18 tahun dan ke atas telah mendapatkan dos penggalak.

Beliau juga berkata kes baharu COVID-19 yang dilaporkan hari ini meningkat kepada 4,046 berbanding 3,764 semalam menjadikan jumlah kumulatif jangkitan wabak itu ialah 2,824,973 setakat 12 tengah hari.

Sebanyak 0.8 peratus daripada jumlah kes baharu itu adalah kategori tiga, empat dan lima manakala 99.2 peratus terdiri daripada kategori satu dan dua.

“Daripada 4,046 kes itu, sebanyak 489 adalah kes import dan 3,557 pula adalah kes tempatan manakala yang memerlukan rawatan di Unit Rawatan Rapi (ICU) ialah 149 kes dan 71 kes memerlukan bantuan pernafasan,” katanya.

Selain itu, beliau berkata sebanyak 2,804 kes sembuh dilaporkan menjadikan jumlah kumulatif setakat ini ialah 2,750,261 orang.

Katanya sebanyak 12 kluster baharu direkodkan dengan 220 kluster masih aktif. – Bernama


Tak perlu buat ujian RTK-AG di lapangan terbang

PUTRAJAYA, 6 Ramadan 1443H, Jumaat – Pengembara tidak perlu membuat ujian RTK-AG di lapangan terbang, jelas pengendali lapangan terbang, Malaysia Airports Holdings Bhd (MAHB) susulan kekeliruan mengenai keperluan melakukan ujian RTK-AG sebaik sahaja mereka tiba di Malaysia.

MAHB berkata, prosedur operasi standard (SOP) terkini yang diumumkan kerajaan untuk pembukaan sempadan hanya memerlukan pengembara antarabangsa melakukan ujian RTK-AG dalam tempoh 24 jam sebaik tiba di Malaysia di mana-mana kemudahan kesihatan swasta termasuk klinik dan hospital pilihan mereka.

“Bukan keperluan mandatori untuk melakukan ujian itu sebaik sahaja di lapangan terbang,” katanya dalam satu kenyataan hari ini menafikan dakwaan bahawa pengembara dikehendaki melakukan ujian RTK-AG di lapangan terbang.

MAHB berkata, kemudahan melakukan ujian itu disediakan untuk penumpang yang ingin untuk melakukan ujian itu sebaik sahaja ketibaan mereka di lapangan terbang.

Terdapat empat pengendali kemudahan kesihatan swasta yang memberikan perkhidmatan mereka di empat lapangan terbang berlainan.

Syarikat berkenaan adalah BP Clinical Lab Sdn Bhd di Lapangan Terbang Antarabangsa Kuala Lumpur (KLIA), Edgenta UEMS Sdn Bhd di Lapangan Terbang Antarabangsa Pulau Pinang, MYEG Services Sdn Bhd di Lapangan Terbang Antarabangsa Kota Kinabalu dan Gribbles Pathology (M) Sdn Bhd di Lapangan Terbang Antarabangsa Kuching.

Malaysia membuka semula sempadannya pada 1 April lepas selari dengan Fasa Peralihan ke Endemik.

Menteri Kesihatan, Khairy Jamaluddin pada 24 Mac lepas berkata, pengembara dikehendaki menjalani ujian RTK-AG profesional sama ada di kemudahan kesihatan swasta di pintu masuk sempadan negara atau di luar premis dalam tempoh 24 jam kerana kegagalan berbuat demikian mereka boleh mengakibatkan mereka diusir.

Kerajaan juga mengumumkan pengecualian ujian sebaik sahaja ketibaan pengembara antara Malaysia dan Singapura untuk individu yang lengkap divaksin sebagai sebahagian daripada protokol spesifik antara kedua-dua negara.

Mereka yang menggunakan laluan udara antara kedua-dua negara hanya diperlukan untuk melakukan ujian RTK-AG dua hari sebelum berlepas.


Ingkar SOP: Polis bertindak tegas, tiada lagi budi bicara

KUALA LUMPUR, 2 Jamadilakhir 1442H, Jumaat – Polis Diraja Malaysia (PDRM) akan mula bertindak lebih tegas dan tiada lagi kompromi terhadap mana-mana pihak yang tidak mematuhi prosedur operasi standard (SOP) ditetapkan, kata Menteri Kanan (Kluster Keselamatan), Datuk Seri Ismail Sabri Yaakob.

Beliau berkata, sejak pelaksanaan Perintah Kawalan Pergerakan (PKP) tiga hari lepas, kerajaan telah memberi kelonggaran dan ruang sewajarnya serta PDRM juga masih menggunakan budi bicara dalam mengambil tindakan.

“Hari ini (15 Januari) adalah hari terakhir pihak PDRM menggunakan budi bicara mereka kerana bermula esok (16 Januari) polis akan mula bertindak tegas dan tiada lagi kompromi terhadap mana-mana pihak yang tidak mematuhi SOP ditetapkan,” katanya pada sidang media perkembangan PKP di Wisma Pertahanan di sini.

Ismail Sabri berkata, sekiranya orang ramai masih mempunyai kekeliruan berkaitan SOP mereka boleh merujuk kepada laman sesawang Majlis Keselamatan Negara (MKN) atau menghubungi hotline agensi atau kementerian berkaitan.

Selain itu, semalam pasukan khas operasi pematuhan PDRM telah melakukan sebanyak 45,172 pemeriksaan bagi memantau dan menguatkuasa pematuhan SOP di seluruh negara.

“Sebanyak 3,111 pasar raya, 3,913 restoran, 829 kilang, 1,548 pasar tani/awam dan 2,646 tempat ibadah serta 1,268 tempat riadah telah diperiksa.

“PDRM juga menahan 514 individu atas kesalahan ingkar SOP dan daripada jumlah itu 495 orang telah dikompaun manakala 18 direman dan seorang telah dijamin,” katanya.

Mengenai Op Benteng, beliau berkata semalam pihak berkuasa telah menahan 42 pendatang tanpa izin dan merampas sebuah bot serta merampas tiga kenderaan darat dalam operasi yang diadakan di seluruh negara.

“Sebanyak 444 sekatan jalan raya Op Benteng dilaksanakan di seluruh negara melibatkan kerjasama Angkatan Tentera Malaysia (ATM), PDRM, Agensi Penguatkuasa Maritim Malaysia (APMM), Jabatan Imigresen, Jabatan Kastam dan Agensi Kawalan Sempadan Malaysia,” katanya. – Bernama


Pejuang taruh harapan kerjasama dengan PN

BANGI, 5 Julai – Parti Pejuang Tanah Air (Pejuang) menaruh harapan yang tinggi untuk bekerjasama dengan Perikatan Nasional (PN) pada Pilihan Raya Negeri (PRN) Ogos depan.

Presiden Pejuang, Datuk Seri Mukhriz Mahathir berkata, partinya itu tidak mahu dilihat sebagai faktor yang memecah-belahkan undi Melayu dalam PRN nanti.

Ini kerana penyatuan undi Melayu adalah satu cara terbaik kepada partinya serta PN berdepan dengan Pakatan Harapan (PH) dan Barisan Nasional (BN).

“Pada mulanya saya sendiri ada berjumpa dengan Tan Sri Muhyiddin Yassin; Datuk Seri Mohamed Azmin Ali; Datuk Seri Dr. Ahmad Samsuri Mokhtar; Datuk Seri Takiyuddin Hassan dan Datuk Seri Muhammad Sanusi Md Nor.

“Memang dari awal kami optimistik dan menerima respon positif, jadi apabila kami mohon (sertai PN) dan ditolak, kami rasa kecewa, sekarang timbul pula harapan itu, jadi kami berharap PN dapat beri pertimbangan sewajarnya,” katanya.

Mengulas lanjut, Mukhriz menjelaskan, tujuan utama Pejuang mahu bekerjasama dengan PN ialah untuk memastikan dalam PRN akan datang wujud keadaan satu lawan satu.

Selain mengelakkan berlakunya pertembungan kerusi antara calon Pejuang dan PN, katanya.

“Kami mahu undi Melayu disatukan dan rasa ini formula terbaik untuk memastikan kemenangan apabila berhadapan dengan gabungan PH-BN,” katanya.

Bagaimanapun, Mukhriz berkata, buat masa ini, belum ada lagi keputusan selepas pertemuan Tun Dr Mahathir Mohamad dengan Muhyiddin semalam.


945 calon rebut kerusi Parlimen, PRU paling sengit

KUALA LUMPUR, 11 Rabiulakhir 1444H, Ahad – Kempen Pilihan Raya Umum ke-15 (PRU15) bermula secara rasmi semalam dengan rekod calon yang bertanding bagi merebut kerusi Parlimen kali ini mencatatkan jumlah paling ramai, menjangkau sehingga 945 individu, menjadikan ia sebagai Pilihan Raya Umum paling sengit dalam sejarah negara.

Jumlah itu yang merangkumi 818 calon lelaki dan 127 wanita, meningkat berbanding 687 calon pada PRU14 dan 579 calon pada PRU13.

Proses penamaan calon yang berlangsung dari pukul 9 hingga 10 pagi berjalan lancar, dengan keadaan dilihat kembali meriah seperti sebelum kehadiran COVID-19, berikutan kemunculan para penyokong parti yang bertanding memenuhi 222 pusat penamaan di seluruh negara.

Bagaimanapun, polis mengesahkan berlaku kekecohan di luar pusat penamaan calon di Parlimen Tenom, dipercayai selepas pembatalan borang pencalonan Presiden Parti Kesejahteraan Demokratik Masyarakat (KDM) Datuk Peter Anthony.

Pengerusi Suruhanjaya Pilihan Raya (SPR), Tan Sri Abdul Ghani Salleh dalam sidang media semalam memaklumkan enam borang pencalonan ditolak membabitkan empat kawasan Parlimen serta dua Dewan Undangan Negeri (DUN), dan tiada calon yang menang tanpa bertanding.

PRU15 juga menyaksikan empat gabungan politik tanah air, parti serta individu perseorangan yang bertanding Bebas berentap, dengan Pakatan Harapan (PH) menampilkan 206 calon, tertinggi dalam empat gabungan parti utama, diikuti Barisan Nasional (BN) dengan 178 calon, Perikatan Nasional (PN) (149) dan Gerakan Tanah Air yang bertanding atas logo Pejuang serta Parti Bumiputera Perkasa Malaysia (Putra) (116).

Gerakan Tanah Air (GTA) merupakan pakatan empat parti politik iaitu Parti Pejuang Tanah Air (Pejuang), Putra, Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (IMAN) dan gabungan badan bukan kerajaan yang membentuk Gagasan Bangsa (GB).

Bagi negeri Kelantan dan Terengganu, 22 calon PN bertanding menggunakan logo PAS, manakala sembilan calon GTA Kelantan bertanding menggunakan logo Putra, dan di Sarawak, lapan calon PH menggunakan logo DAP.

Parlimen Batu di Wilayah Persekutuan Kuala Lumpur paling mencuri tumpuan dengan pertembungan 10 penjuru, tertinggi di seluruh negara, antara penyandang, bekas penyandang, bekas timbalan menteri luar serta enam pencabar yang lain merangkumi antaranya peguam dan pempengaruh media sosial.

Ia disusuli saingan sembilan penjuru di kawasan Parlimen Ampang, lapan penjuru (tiga kawasan), tujuh  penjuru (lima), enam penjuru (24), lima penjuru (43), empat penjuru (82), tiga penjuru (54) dan satu lawan satu (sembilan).

Perdana Menteri, Datuk Seri Ismail Sabri Yaakob yang juga Naib Presiden UMNO, akan bertanding di kubu kuatnya di Bera, kerusi Parlimen yang menjadi miliknya sejak 2004, dicabar oleh Abas Awang (PH-PKR) dan Datuk Asmawi Harun (PN-Bersatu).

Dengan berakhirnya proses penamaan calon, beberapa kawasan dilihat menampilkan pertarungan sengit, antaranya Parlimen Tambun dan Bagan Datuk di Perak serta Gombak, Sungai Buloh dan Kuala Selangor di Selangor, yang melibatkan tokoh-tokoh utama parti politik.

Di Tambun, penyandang yang juga Timbalan Presiden Bersatu Datuk Seri Ahmad Faizal Azumu dicabar Pengerusi PH, Datuk Seri Anwar Ibrahim dan dua yang lain, sementara Pengerusi BN Datuk Seri Dr Ahmad Zahid Hamidi berdepan pertembungan empat penjuru antaranya dengan bekas ketua penerangan PKR Datuk Seri Shamsul Iskandar Mohd Akin di Bagan Datuk.

Di Gombak pula, pertembungan ‘mentor’ dan ‘protege’ menyaksikan penyandangnya Datuk Seri Mohamed Azmin Ali (PN-Bersatu) berdepan anak didiknya yang juga Menteri Besar Selangor, Datuk Seri Amirudin Shari dalam pertembungan lima penjuru.

Menteri Kesihatan Khairy Jamaluddin yang dipertaruhkan BN untuk merampas kerusi Parlimen Sungai Buloh berdepan perlawanan tujuh penjuru, manakala Pengarah Strategi Amanah yang juga penyandang kerusi Kuala Selangor, Datuk Seri Dr Dzulkefly Ahmad dicabar Menteri Kewangan, Tengku Datuk Seri Zafrul Tengku Abdul Aziz (BN) dan dua yang lain.

Proses demokrasi kali ini menjadi medan mencuba nasib bagi ramai calon Bebas yang mencatatkan sehingga 108 calon, dengan Selangor menjadi negeri tumpuan iaitu seramai 24 calon, menggunakan pelbagai logo antaranya gajah, pen, jam loceng, cangkul dan pokok.

Antara calon Bebas itu ialah Timbalan Menteri Komunikasi dan Multimedia, Datuk Zahidi Zainul Abidin di Padang Besar, bekas Presiden Parti Progresif Penduduk (PPP) Tan Sri M. Kayveas (Ipoh Barat), aktivis masyarakat Kuan Chee Heng atau Uncle Kentang (Puchong), penyandang Parlimen Bentong Wong Tack dan aktivis Abdul Rani Kulop Abdullah (Port Dickson).

Selain itu, PRU15 juga menyaksikan empat penyandang bertanding di atas tiket parti berbeza daripada sebelum ini, membabitkan Datuk Seri Dr Shahidan Kassim yang bertanding di kawasan Parlimen Arau atas tiket PN, (BN-UMNO sebelum ini) dan Datuk Seri Ismail Abdul Muttalib di Parlimen Maran (BN-UMNO sebelum ini).

Datuk Che Abdullah Mat Nawi pula bertanding di kawasan Parlimen Tumpat atas tiket BN (sebelum ini atas tiket PAS) dan Datuk Dr Mohd Khairuddin Aman Razali bertanding di Kuala Nerus atas tiket BN (sebelum ini atas tiket PAS).

Dari segi usia, bekas Perdana Menteri Tun Dr Mahathir Mohamad dan Tengku Razaleigh Hamzah, yang mempertahankan kerusi Parlimen masing-masing di Langkawi dan Gua Musang, menjadi calon tertua dengan masing-masing berumur 96 dan 85 tahun, manakala calon termuda ialah calon Bebas, Peggy Chaw Zhi Ting, 23, di Tenom, Sabah.

Selain 222 kerusi Parlimen yang dipertandingkan, pilihan raya bagi 116 kerusi DUN di Perlis, Pahang dan Perak turut diadakan serentak selepas ketiga-tiga negeri itu membubarkan DUN masing-masing susulan pembubaran Parlimen ke-14 pada 10 Okt lepas.

Pilihan Raya Kecil DUN Bugaya yang menyaksikan pertandingan tujuh penjuru pula diadakan serentak dengan PRU15 berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah penularan pandemik COVID-19.

Seramai 21,173,638 pemilih berdaftar layak mengundi pada PRU15 meliputi 20,905,366 pengundi biasa, 146,737 anggota tentera serta pasangan, 118,794 anggota polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara.

Suruhanjaya Pilihan Raya (SPR) menetapkan hari pengundian pada 19 November manakala pengundian awal pada 15 November. – Bernama


Integriti penjawat awam: Di mana silapnya?

1- PENJAWAT awam adalah tunjang kepada keberkesanan pelaksanaan pelbagai polisi oleh sesebuah kerajaan. Mereka inilah yang menjadi agen terdekat dan mendengar pelbagai isu yang ada dalam masyarakat.

2 – Namun, sejak kebelakangan ini, isu membabitkan tingkah laku penjawat awam seperti rasuah, dadah dilaporkan di media akhbar amat membimbangkan. Data daripada SPRM sebelum ini turut melaporkan peratusan rasuah dalam kalangan penjawat awam bahawa sepanjang tahun 2015 hingga 2020, sejumlah 5,652 tangkapan rasuah telah dibuat dan daripada jumlah tersebut, sebanyak 2,683 atau 47.5 peratus adalah terdiri daripada penjawat awam.

3- Penjawat awam dikatakan mengalami krisis integriti mungkin kerana keselesaan yang diperoleh dan terlalu mengikutkan keseronokan yang sementara, hingga lupa akan amanah dan tanggungjawab mereka sebagai seorang penjawat awam.

Bagi saya, secara peribadi ia merupakan fenomena dan gambaran yang buruk terhadap sistem pentadbiran kita di mata orang awam dan pelabur luar.

5- Umum mengetahui amanah yang digalas penjawat awam ini amat besar kerana bergantung kejayaan atau kegagalan sesuatu dasar atau keputusan yang dibuat oleh menteri, jemaah menteri atau kerajaan.

Di atas bahu para penjawat awam jugalah terletaknya masa depan kerajaan yang dipilih rakyat. Usah kita mengharapkan pihak swasta kerana mereka berobjektifkan keuntungan semata-mata.

6- Kita akui penjawat awam juga manusia biasa yang mahukan kehidupan yang lebih baik. Jadi kita harap kerajaan dapat membantu mencari kaedah yang terbaik untuk membantu penjawat awam yang bermasalah. Kesalahan tetap satu kesalahan, namun mencegah dengan mencari punca di manakah silapnya itu adalah yang terbaik.

7- Diharapkan pantauan dan didikan berterusan juga terus berlaku kepada penjawat-penjawat awam sedia ada agar dapat menjadi contoh, bukannya fitnah kepada institusi pentadbiran yang fokusnya memberi khidmat kepada masyarakat.

Masalah ini jika tidak diambil berat boleh menjadi barah yang merosakkan negara dan akauntabiliti institusi pentadbiran.

Ustaz Haji Zamani Ibrahim
Presiden Berjasa

Sumber berkaitan :


Arab Saudi larang beri nama langgar syariah Islam

RIYADH, 20 Rabiulawal 1442H, Jumaat – Pihak berkuasa Arab Saudi mengumumkan larangan untuk memberikan nama yang dianggap bertentangan undang-undang syariah Islam.

Larangan itu muncul selepas Badan Urusan Sivil Kementerian Dalam Negeri memperkenalkan peraturan baharu untuk mendaftarkan nama di kerajaan.

Menurut agensi Gulf News, nama seperti Abd Rasul (Hamba Rasul) tidak akan didaftarkan.

Gadis-gadis biasa bernama Malak (malaikat) juga tidak dibenarkan kerana fatwa yang berkaitan, atau perintah agama yang melarangnya.

Larangan pendaftaran juga merangkumi pangkat sebelum nama dan nama panggilan.

Nama majmuk seperti Muhammad Saleh dan Muhammad Mustafa juga tidak lagi dibenarkan mengikut peraturan baharu.

Lazimnya, sudah menjadi tradisi di beberapa negara Arab untuk memberikan nama gabungan kepada bayi yang baru lahir untuk memperingati dua saudara yang lebih tua atau untuk menangkis ‘mata jahat’.

Namun, agensi tersebut belum memberikan penjelasan rasmi untuk langkah tersebut.

Ini bukan kali pertama Arab Saudi mengeluarkan larangan nama, pada tahun 2014, Kementerian Dalam Negeri mengeluarkan senarai 51 nama yang bertentangan dengan tradisi sosial dan agama atau berasal dari Barat, termasuk nama seperti Linda dan Sandi.

Abdul Nasser dan Binyameen (Benjamin) adalah beberapa nama Arab yang turut dilarang. – Agensi


Rasulullah ﷺ menyayangi negara sendiri

1. DALAM Islam, semangat cintakan negara bukanlah suatu perkara yang dilarang. Sejarah Nabi ﷺ sendiri membuktikan bahawa Rasulullah adalah wargenagara yang amat menyayangi Mekah, tanah tumpah darah Baginda.

2. Ketika dalam perjalanan hijrah meninggalkan Mekah, Baginda ﷺ telah melalui satu kawasan yang dinamakan Juhfah. Ia adalah sempadan dibahagian utara negeri Mekah. Di sinilah Baginda memaling memerhatikan Mekah lalu bersabda:

ما أطيَبُكِ مِن بلدٍ، وما أحبُّكِ إلَيَّ، ولولا أن قومَكِ أخرَجُونِي مِنكِ ما سكَنتُ غيرَكِ

“Aku tidak temui negeri yang lebih baik dari engkau (wahai Mekah), dan tidak ada negeri yang lebih aku sayangi dari Mekah. Kalaulah bukan kerana kaummu (iaitu Quraysh) telah menghalauku, aku tidak akan tinggalkan negeri ini.”(HR al-Tirmizi).

3. Luahan ini menggambarkan betapa Rasulullah ﷺ amat menyayangi Mekah, ia bukanlah satu sifat yang terlarang kerana mencintai tanahair, tempat kita membesar adalah fitrah yang dialami oleh manusia.

4. Sifat cintakan tanahair ini dilihat berlaku secara konsisten setelah Rasulullah berhijrah ke Madinah. Baginda bersungguh membangunkan Madinah, membentuk suasana harmoni dikalangan semua kaum serta menyemaikan rasa cintakan Madinah.

5. Perkara ini dapat difahami melalui doa yang pernah dibacakan oleh Baginda ﷺ yang menyatakan:

اللهم حبِّبْ إلينا المدينةَ كحُبِّنا مكةَ أو أشدَّ

“Wahai Tuhan kami, lahirkanlah rasa cinta kami kepada Madinah seperti mana kami mencintai Mekah.” (HR al-Bukhari).

6. Malah lebih menarik lagi apa yang pernah disaksikan sendiri oleh Saidina Anas bin Malik iaitu pembantu Rasulullah ﷺ. Saidna Anas pernah bercerita:

“كان رسول الله إذا قدم من سفرٍ، فأبصر درجات المدينة، أوضع ناقتَه – أي: أسرع بها – وإن كانت دابة حرَّكَها”

“Sesungguhnya Rasulullah ﷺ itu, sekiranya Baginda pulang dari satu perjalanan yang jauh, apabila sampai sahaja di Madinah dan ternampak anak-anak tangga Madinah, (atau dinding-dinding rumah di Madinah) Baginda akan menggesa untanya supaya berjalan cepat, seakan-akan rindu untuk sampai di Madinah.” (HR al-Bukhari).

7. Ketika menghuraikan hadith ini, al-Imam Ibn Hajar menjelaskan bahawa cintakan tanahair bukanlah sesuatu perkara yang dicegah oleh syariat.
فقال في (فتح الباري): وفي الحديث دلالة على فضل المدينة، وعلى مشروعية حب الوطن، والحنين إليه

Semangat cintakan negara ini bukanlah suatu perkara yang asing di sisi manusia. Sesetengah kaum di dunia ini bersungguh dalam memumpuk anak bangsanya agar mencintai negaranya sepenuh jiwa raga.

8. Cintailah negara Malaysia ini. Jauhkan Malaysia dari kerosakan agama dan pemikiran seperti pemikiran Liberal yang merosakkan kefahaman anak muda tentang Islam.

Semoga Allah membimbing kita.

Dr. Ahmad Sanusi Azmi


Kebun haram merebak ke Kuantan, 200 pokok Musang King dimusnahkan

BANGI, 20 Rejab 1443H, Rabu – Belum reda isu pencerobohan tanah milik kerajaan di Raub, Pahang bagi tujuan penanaman durian Musang King, kini terdapat pula tanah lain seluas lebih lapan hektar diceroboh di negeri sama.

Terbaharu, lebih 200 pokok durian Musang King yang ditanam secara haram oleh pihak tidak bertanggungjawab dalam kawasan hutan milik kerajaan di Sungai Lembing, Kuantan dimusnahkan anggota penguat kuasa negeri, semalam.

Memetik laporan Harian Metro, Operasi Penguatkuasaan Bersepadu di Kampung Kolong Pahat dan Kampung Seberang, Sungai Lembing selama empat jam berjaya memusnahkan lebih 200 pokok durian Musang King berusia antara empat hingga lima tahun.

Operasi yang bermula jam 10 pagi itu dilaporkan terpaksa memecah pintu pagar elektrik untuk masuk ke kawasan kebun haram berkenaan.

Pegawai Hutan Daerah Kuantan, Pekan dan Maran, Norshazlee Roslee berkata, seramai 110 anggota penguat kuasa Jabatan Perhutanan Negeri Pahang (JPNP), Pejabat Daerah dan Tanah Kuantan, Ibu Pejabat Polis Daerah (IPD) Kuantan, Jabatan Alam Sekitar (JAS) Pahang dan Unit Penguat Kuasa Negeri Pahang (UPNP) menyertai operasi itu.

Beliau berkata, pemantauan dilakukan mendapati kawasan berbukit seluas lebih lapan hektar diceroboh, namun aktiviti pertanian secara berteres hanya dilakukan dalam kawasan kira-kira satu hektar membabitkan tanaman durian Musang King dan pisang serta beberapa jenis tanaman lain.

“Dalam kawasan berkenaan turut terdapat lebih 2,500 pokok durian Musang King berusia satu hingga dua tahun yang akan dimusnahkan secara berperingkat tidak lama lagi.

“Kita juga akan musnahkan rumah kongsi dan rumah kuasa solar yang terdapat di kawasan hutan milik kerajaan,” katanya.

Julai tahun lalu, JPNP memusnahkan kira-kira 16.5 hektar daripada 101 hektar kebun durian Musang King di Hutan Simpan Kekal Batu Talam, Raub.


Sukar terima kenyataan, Netanyahu enggan keluar kediaman perdana menteri

BAITULMAQDIS, 6 Zulkaedah 1442H, Khamis – Bekas Perdana Menteri Israel, Benjamin Netanyahu, yang baru-baru ini disingkirkan selepas 12 tahun memimpin, dilaporkan enggan meninggalkan kediaman perdana menteri di Baitulmaqdis yang diduduki.

Media Israel melaporkan, dia bukan sahaja enggan menyerahkan tempat itu kepada Perdana Menteri baharu, Naftali Bennett, tetapi dia juga menggunakannya untuk bertemu dengan pegawai Israel dan asing.

Semalam, dia bertemu dengan bekas duta besar, Amerika Syarikat untuk Pertubuhan Bangsa-bangsa Bersatu (PBB), Nikki Haley, di kediaman itu.

Undang-undang rejim Israel tidak memerintahkan perdana menteri untuk menyerahkan tempat itu kepada penggantinya sekiranya meninggalkan pejabat, tetapi bekas perdana menteri biasanya akan melepaskan tempat itu kadar segera setelah berakhir tugas mereka.

Tempat itu dahulunya menjadi tumpuan protes ribuan penduduk haram Israel setiap minggu, sehingga kadang-kadang memaksa Netanyahu meninggalkan pejabat.

Para penunjuk perasaan sering mengadakan protes berikutan dakwaannya dalam banyak kes rasuah, dasar ekonomi, dan kesalahan Netanyahu terhadap krisis COVID-19. – Agensi


UMNO Kelantan serah senarai calon PRU15 esok

MACHANG, 5 Rabiulawal 1444H, Ahad – UMNO Kelantan akan menyerahkan senarai nama calon yang akan bertanding di kerusi Dewan Undangan Negeri (DUN) dan Parlimen pada Pilihan Raya Umum Ke-15 (PRU15) kepada Presiden parti, Datuk Seri Ahmad Zahid Hamidi, esok.

Pengerusi Badan Perhubungan UMNO negeri, Datuk Ahmad Jazlan Yaakub, berkata senarai calon termasuk yang akan bertanding di kerusi Parlimen Jeli itu melibatkan 45 DUN dan 14 Parlimen di Kelantan.

“Seramai 73 calon dikemukakan untuk kerusi Parlimen dan 232 calon untuk kerusi DUN. Bagi kerusi yang sudah ada wakil rakyat daripada UMNO kita akan mengemukakan lima calon, manakala enam nama bagi kerusi-kerusi yang tiada wakil rakyat (UMNO).

“Selebihnya terpulang kepada Presiden parti untuk meneliti dan melihat apakah daripada lima nama ini adalah mereka yang sesuai dan hanya akan dipilih seorang,” katanya kepada pemberita selepas merasmikan Program Gabungan Silaturahim Veteran Angkatan Tentera Malaysia (ATM) di Kampung Jenereh Bongkok, Pulai Chondong, di sini hari ini.

Mengulas lanjut, Ahmad Jazlan, yang juga Ahli Parlimen Machang, berkata senarai calon itu disiapkan mengikut pandangan dan cadangan yang diputuskan dalam mesyuarat Ahli Jawatankuasa UMNO bahagian-bahagian di negeri itu.

Dalam perkembangan lain, Ahmad Jazlan, berkata UMNO tidak pernah meninggalkan mana-mana parti yang berikrar, berjanji untuk taat setia, bersahabat dan berkawan.

“Sekiranya berlaku Muafakat Nasional (MN) 2.0, UMNO Kelantan menyerahkannya kepada kepimpinan tertinggi parti untuk membuat keputusan kerana ia melibatkan dasar parti.

“Biarlah di Kelantan kita lakukan ‘friendly match’ (perlawanan persahabatan) sekiranya betul ada MN 2.0 dan tidak menolak kemungkinan kerana dalam politik semuanya boleh berlaku,” katanya. – Bernama


Jangan bersedih wanita Palestin! Kami sentiasa berdoa untuk anda

TO the women of Palestine
To all my beloved friends in Palestine, whether you are mothers, sisters, or daughters in Islam who have lost family members, friends and relatives

Know that we stand united with you, we support you wholeheartedly
physically, emotionally and spiritually
Your dreams are our dreams
Your pain is our pain
Your struggles are our struggles
Your cries are our cries
Your injuries are our injuries
Your feelings whatever they are are also our feelings
We also envy your jihad, Allah’s promise of Jannah for you

We will pray and make duaa for you everyday insha Allah
We will never forget you insha Allah
Pls remember that Allah is with you always, never give up, never lose hope
Please stay strong in iman, physically and spiritually and may Allah reward you with Jannah

الى اخواتنا فلسطينيات
اصبروا وصابروا ورايطوا واتقوا الله لعلكم تفلحون

Dr Norzila Baharin
Pengerusi & Ahli Lembaga Pengarah Media Isma Sdn Bhd


PN jangan ambil mudah kepercayaan pengundi Melayu: ISMA

BANGI, 29 Muharram 1445H, Rabu – Gerakan Islam, Ikatan Muslimin Malaysia (ISMA) mengingatkan pimpinan Perikatan Nasional (PN) supaya tidak memandang mudah kepercayaan yang diberikan pengundi Melayu pada Pilihan Raya Negeri (PRN), baru-baru ini.

Amir ISMA, Ustaz Abdullah Zaik Ab Rahman berkata, pimpinan PN perlu benar-benar memahami kehendak serta harapan orang Melayu sebagai bangsa yang bermaruah dan berdaulat.

Selaras itu, pimpinan PN juga harus menterjemahkan kepercayaan pengundi Melayu kepada program-program dan dasar yang memenuhi kehendak serta impian mereka.

“ISMA mengucapkan tahniah kepada Perikatan Nasional kerana telah berjaya mengekalkan momentum sokongan pengundi Melayu dengan menakluk 146 kerusi Dewan Undangan Negeri (DUN) daripada 245 kerusi dalam PRN.

“ISMA juga ingin berpesan kepada pimpinan Perikatan Nasional agar jangan rasa selamat dengan sokongan besar sehingga mengambil tindakan yang membelakangi hasrat pengundi Melayu demi meraih sokongan kaum lain,” katanya dalam kenyataan, hari ini.

Keputusan PRN di enam negeri pada Sabtu lalu jelas menunjukkan isyarat penolakan rakyat terutama pengundi Melayu yang masih tidak boleh menerima blok gabungan Pakatan Harapan dan Barisan Nasional (PH-BN).

Isyarat itu jelas diterjemahkan apabila PH hanya menang 80 kerusi, manakala BN-UMNO hanya 19 daripada 245 kerusi DUN berbanding PN yang meraih kemenangan besar dengan 146 kerusi.

Mengulas perkembangan itu, Ustaz Abdullah Zaik berkata, penolakan orang Melayu kepada PH harus difahami dengan jelas bahawa mereka tidak mahu Malaysia menjadi negara liberal multiracial seperti pengalaman Singapura dan Pulau Pinang merebak ke negeri lain.

“Anwar Ibrahim dan PH juga harus sedar bahawa dasar liberal sosialis multiracial mereka ditolak oleh majoriti rakyat Malaysia.

“Mereka perlu faham dan kembali meletakkan kepentingan nasional mengatasi kepentingan puak, taikun dan juga kuasa asing,” katanya.

Pada masa sama, beliau turut berpesan kepada UMNO untuk menjadikan kekalahannya pada PRN ini sebagai pengajaran keras dan menyifatkan hukuman itu mungkin akan membawa parti berkenaan ke noktah terakhir.

“Jadi, UMNO perlu memilih untuk membuat perubahan drastik atau menerima takdir.

“Kali ini masih ada orang Melayu yang masih mengharapkan UMNO dengan tidak mengundi parti lain atau tidak keluar mengundi, tetapi akan datang mungkin mereka akan mengundi parti lain.

“Syabas buat pengundi Melayu kerana bijak menggunakan kuasa undi,” katanya.


835 kes baharu, 2 kematian

PUTRAJAYA, 10 Rabiulawal 1442H, Selasa – Kes baharu COVID-19 hari ini kembali ke tiga angka dengan 835 kes berbanding 1,240 semalam, sementara 674 kes pulih dan dua lagi kes kematian dilaporkan.

Ketua Pengarah Kesihatan, Tan Sri Dr Noor Hisham Abdullah berkata, perkembangan itu menjadikan jumlah kumulatif kes positif ialah 28,640, dengan jumlah kes aktif dengan kebolehjangkitan adalah 9,903 kes.

“Ingin dimaklumkan daripada 835 kes baharu pada hari ini, terdapat lima kes import yang mendapat jangkitan dari luar negara melibatkan satu warganegara dan empat bukan warganegara yang tiba dari India (2 kes), Indonesia, Thailand dan Bulgaria.

“Sukacita dimaklumkan pada hari ini, negeri Sabah mencatatkan penurunan jumlah kes baharu sebanyak 517 kes (55.8 peratus) iaitu daripada 927 kes kepada 410 kes,” katanya pada sidang media perkembangan situasi COVID-19 di sini hari ini.

Sehingga kini katanya, terdapat 89 kes positif COVID-19 yang sedang dirawat di Unit Rawatan Rapi (ICU), di mana 32 kes memerlukan bantuan pernafasan. – Bernama


Sultan Johor kecewa KDN enggan semak syarat ketat MM2H

JOHOR BAHRU, 10 Safar 1443H, Jumaat – Sultan Johor, Sultan Ibrahim Iskandar hari ini menzahirkan kekecewaan terhadap Kementerian Dalam Negeri (KDN) kerana enggan menyemak semula semula syarat ketat Program Malaysia Rumah Keduaku (MM2H) yang ditetapkan baru-baru ini.

Baginda menerusi hantaran di laman Facebook rasmi bertitah akan membangkitkan perkara berkenaan kepada Perdana Menteri, Datuk Seri Ismail Sabri Yaakob secara peribadi dalam tempoh terdekat.

Baginda bertitah, ia memandangkan Johor merupakan antara destinasi popular MM2H selain program itu turut menyumbang kepada pendapatan negeri.

Menurut baginda, Menteri Dalam Negeri, Datuk Seri Hamzah Zainuddin sebelum ini menyatakan bahawa kerajaan akan menyemak semula syarat ketat program terbabit.

“Bagaimanapun, apa yang kita dengar di Parlimen hanyalah janji untuk mempertimbangkan permohonan peserta MM2H berdasarkan kes demi kes yang mana (perkara) ini adalah di luar jangkaan dan sesuatu yang mengecewakan.

“Sekiranya keselamatan adalah justifikasi utama untuk kriteria baharu, maka pihak kementerian (KDN) hanya perlu membatalkan visa pemegang pas MM2H yang didapati melakukan kesalahan dan bukannya melibatkan semua peserta,” titah baginda.

Sultan Ibrahim pada masa sama bertitah keputusan berkenaan hanya akan membawa implikasi negatif memandangkan program MM2H sebelum ini memberi kesan positif kepada ekonomi negara.

“MM2H merupakan satu program yang memberi kesan baik kepada ekonomi negara termasuk rakyat dan kerajaan. Oleh itu, jika kita mengenakan syarat ketat hingga memberi kesan kepada peserta, dikhuatiri kelak akan menjejaskan imej negara di mata dunia.

“Justeru, saya berharap agar perkara ini akan mendapat perhatian dan pertimbangan daripada kerajaan tanpa membuat keputusan drastik terhadap program ini,” tegas baginda. – Bernama


Parti SLPP Sri Lanka hilang majoriti di Parlimen

COLOMBO, 3 Ramadan 1443H, Selasa – Parti yang memerintah Sri Lanka, Podujana Peramuna (SLPP) hilang majoriti selepas 42 Ahli Parlimen pada Selasa menarik sokongan mereka, lapor Xinhua.

Mereka terdiri 14 Ahli Parlimen Parti Kebebasan Sri Lanka, 10 dari parti komponen kerajaan dan 12 dari SLPP.

Perikatan pimpinan SLPP memenangi 146 kerusi daripada keseluruhan 225 kerusi yang dipertandingkan pada pilihan raya umum 2020. – Bernama


PAS bincang hala tuju dengan UMNO di Kelantan

KOTA BHARU, 19 Jamadilawal 1443H, Jumaat – PAS akan mengadakan perbincangan melibatkan masa depan parti itu dengan UMNO menjelang Pilihan Raya Umum ke-15 (PRU15).

Menteri Besar Kelantan, Datuk Ahmad Yaakob berkata, pihaknya telah menerima surat rasmi dari Pengerusi UMNO Kelantan, Datuk Ahmad Jazlan Yaakub, minggu lalu.

“Kita akan adakan mesyuarat pada minggu hadapan untuk melihat apa-apa perkara yang terbaik untuk kita.

“Kita akan bincangkan mengenai hala tuju serta masa depan Pilihan Raya Umum ke-15 di peringkat negeri,” katanya seperti dipetik akhbar tempatan, hari ini.

Sebelum ini, Ahmad Jazlan menghantar surat rasmi kepada Ahmad untuk mendapatkan jawapan segera daripada PAS Kelantan mengenai hala tuju kerjasama mereka.

Ahmad Jazlan menjelaskan, PAS perlu memberi jawapan yang segera dan tidak boleh tergantung tidak bertali.

Katanya, perkara itu penting bagi membolehkan pihaknya membuat persediaan jentera.


Enam pelajar, tujuh guru di Lahad Datu positif COVID-19

KOTA KINABALU, 29 Muharram 1442H, Khamis – Pengarah Kesihatan Sabah, Datuk Dr Christina Rundi mengesahkan enam pelajar dan tujuh guru daripada tiga sekolah di daerah Lahad Datu dijangkiti wabak COVID-19.

Beliau berkata, mereka adalah kes ke-921, 922 dan 925 hingga ke-935 yang dikesan ketika pemeriksaan saringan kontak Kluster Benteng LD dilaksanakan.

Bagaimanapun katanya, semua kes sudah berada di bawah jagaan Hospital Lahad Datu.

“Selain itu, kes ke-917 hingga 920 membabitkan petugas kesihatan yang sudah dikesan positif wabak berkenaan semasa saringan kontak bagi kes ke-436.

“Bagi kes ke-923 dan 924 ialah kontak serumah kepada petugas kesihatan terbabit. Semua mereka yang disahkan positif juga sudah dimasukkan ke Hospital Lahad Datu,” katanya.

Pada masa sama, beliau berkata, seramai 35 orang kena tahan (OKT) di lokap Ibu Pejabat Polis Daerah (OPD) Lahad Datu turut dikesan positif COVID-19.

Jumlah itu membabitkan 20 lelaki bukan warganegara dan 15 lelaki warga tempatan iaitu kes ke-882 sehingga 916.

Dr Christina berkata, 937 kes positif COVID-19 dicatatkan di Sabah sehingga semalam.

Jumlah berkenaan menunjukkan pertambahan 60 kes baharu di lima daerah seperti Lahad Datu (54), Sandakan (tiga) dan masing-masing satu kes di Tawau, Kunak dan Kota Kinabalu.


Bayaran tunai haji tahun ini belum ditetapkan: TH

KUALA LUMPUR, 12 Syaaban 1442H, Jumaat – Bayaran yang akan ditanggung bakal jemaah haji bagi tahun ini masih belum ditetapkan walaupun kos mengerjakan haji meningkat kira-kira sembilan peratus, kata Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman.

Beliau berkata, antara faktor peningkatan kos itu adalah berikutan caj cukai nilai tambah yang dinaikkan kerajaan Arab Saudi daripada lima peratus kepada 15 peratus pada Julai 2020.

“Kos haji pada ketika ini, bukan bayaran haji (yang ditanggung bakal jemaah) dengan mengambil kira percukaian dan sebagainya adalah RM25,000 tetapi ini belum mengambil kira prosedur operasi standard (SOP) COVID-19, penjarakan fizikal dan sebagainya yang mungkin memberi impak kepada kos.

“Pelaksanaan haji pada tahun ini belum mendapat kata putus daripada kerajaan Arab Saudi. Kita belum tetapkan lagi bayaran (haji) dan apabila sudah ada (keputusan) pelaksanaan haji pada tahun ini, kita akan umumkan bayaran haji,” katanya pada sidang media PraOperasi Musim Haji 1442H/2021 di sini hari ini.

Syed Saleh berkata, kos haji pada 2019 dan 2020 adalah RM22,900.

Syed Saleh, yang juga Ketua Rombongan Haji, berkata bakal jemaah haji yang telah menerima surat tawaran bagi menunaikan haji tahun lepas disaran mendaftar sebagai penerima vaksin COVID-19 dan diletakkan dalam senarai menunggu penerima vaksin.

“Kita akan berbincang dengan pihak Kementerian Kesihatan (KKM) untuk melihat pelan imunisasi sedia ada dan mengambil kira keperluan bakal-bakal haji serta mengambil kira tempoh musim haji yang agak dekat.

“Terpulang kepada KKM untuk menentukan jadual (vaksinasi) itu kerana mereka mempunyai jadual yang lebih besar kepada semua rakyat,” katanya.

Pengambilan vaksin COVID-19 adalah antara syarat wajib ditetapkan kerajaan Arab Saudi bagi semua bakal jemaah haji yang ingin menunaikan rukun kelima Islam, tahun ini.

Beliau berkata, bakal jemaah haji diminta bersedia untuk mengambil suntikan wajib meningococcal apabila dipanggil KKM supaya proses pengambilan vaksin COVID-19 seterusnya berjalan lancar dan memenuhi sela masa yang ditetapkan.

Mengenai giliran bakal jemaah haji, Syed Saleh berkata, bakal jemaah yang sepatutnya menunaikan haji pada tahun lepas diberikan keutamaan untuk menunaikan ibadah itu terlebih dahulu tahun ini, sebelum jemaah yang dijadual menunaikan haji tahun ini.

Sementara itu, beliau berkata, TH telah membuat persiapan awal dalam negara, di Tanah Suci Makkah dan Madinah bagi memastikan kelancaran operasi musim haji tahun ini antaranya termasuk persediaan di stesen-stesen berlepas seluruh negara, penginapan, pengangkutan, penerbangan dan sebagainya.

“Kerajaan Malaysia dan TH masih lagi menunggu pengumuman rasmi kerajaan Arab Saudi berkaitan urusan haji dan jumlah jemaah haji yang dibenarkan untuk melaksanakan ibadah haji tahun ini.

“Bakal jemaah haji Malaysia dinasihati agar bersedia menerima sebarang perubahan terkini dan kemungkinan adanya peraturan-peraturan baharu yang diperkenalkan oleh TH dan pihak Arab Saudi kesan daripada pandemik COVID-19,” katanya. -Bernama


Jangan sombong untuk berdoa

DALAM al-Quran, Allah menggalakkan kita berdoa dan kemudian (dalam ayat yang sama) Allah menyebutkan tentang sifat sombong, seakan-akan kedua perkara ini mempunyai perkaitan. Firman Allah:

وَقَالَ رَبُّكُمُ ادْعُونِي أَسْتَجِبْ لَكُمْ إِنَّ الَّذِينَ يَسْتَكْبِرُونَ عَنْ عِبَادَتِي سَيَدْخُلُونَ جَهَنَّمَ دَاخِرِينَ
“Dan Tuhan kamu berfirman: “Berdoalah kamu kepadaKu nescaya Aku perkenankan doa permohonan kamu. Sesungguhnya orang-orang yang sombong takbur daripada beribadat dan berdoa kepadaKu, akan masuk neraka Jahannam dalam keadaan hina.” (Surah Ghafir: 60)

2. Perhatikan bagaimana setelah memerintahkan manusia berdoa, Allah menyebutkan tentang perihal hamba-hamba yang sombong. Ayat ini seolah-olah memberikan satu indikator, bahawa mereka yang enggan tunduk dan patuh kepada Allah dan tidak berdoa kepadanya adalah golongan yang sombong.

3. Ketika menghuraikan ayat ini, al-Imam al-Syaukani menjelaskan:

فأفاد ذلك أن الدعاء عبادة، وأن ترك دعاء الرب سبحانه استكبار
“Ayat ini menunjukkan bahawa doa itu adalah ibadah, dan meninggalkan doa kepada Allah SWT adalah satu kesombongan.” (Tuhfah al-Zakirin: 28)

4. Oleh yang demikian, perbanyakkan berdoa kepada Allah dalam setiap keadaan, sama ada susah mahupun senang. Ia adalah medium komunikasi yang ampuh, di antara hamba dan Tuhannya, yang menggambarkan kekuatan hubungan dan pengabdian kepada Allah.

Semoga Allah membimbing kita.

Dr Ahmad Sanusi Azmi

Artikel ini telah disiarkan terlebih dahulu di Facebook penulis.


Maklum kepada umum siasatan kes kematian Muhammad Adib

KUALA LUMPUR, 2 Rabiulawal 1443H, Sabtu – Kongres Kesatuan Pekerja-Pekerja Di Dalam Perkhidmatan Awam (CUEPACS) mahu dapatan daripada siasatan kes kematian Allahyarham Muhammad Adib Mohd Kassim oleh jawatankuasa khas, dimaklumkan kepada umum bagi menjamin ketelusan siasatan.

Presidennya Adnan Mat berkata, CUEPACS menaruh harapan tinggi agar keadilan untuk Allahyarham dituntut kerana ia penting bagi memastikan kes seumpama itu tidak berulang pada masa akan datang terutamanya melibatkan penjawat awam yang bertugas demi kepentingan rakyat dan negara.

“Dalam masa yang sama CUEPACS juga berharap isu ini tidak terus dijadikan modal politik atau isu perkauman demi kepentingan sesetengah pihak. Sebaliknya fokus utama perlu diberikan perhatian adalah bagi mencari pesalah terlibat, menuntut keadilan serta memberi jaminan perkara sama tidak berulang kepada mana-mana penjawat awam pada masa akan datang,” katanya.

Menurut Adnan, CUEPACS mewakili seluruh warga perkhidmatan awam terutama anggota Jabatan Bomba dan Penyelamat (JBPM) menyambut baik keputusan kerajaan untuk mewujudkan jawatankuasa khas bagi memastikan siasatan menyeluruh, telus dan pembelaan sewajarnya terhadap kes Allahyarham.

“Keputusan yang dibuat oleh kerajaan adalah sejajar dengan hasrat CUEPACS dan JBPM sendiri serta keseluruhan rakyat Malaysia agar kematian Muhammad Adib dapat diberikan keadilan sewajarnya mengikut lunas undang-undang negara,” katanya.

Beliau berkata, CUEPACS menghargai dan berterima kasih atas keputusan kerajaan dalam meneruskan siasatan kes kematian Allahyarham Muhammad Adib.

Menurut Adnan kes melibatkan Allahyarham tidak boleh dipandang remeh dan pesalah terlibat harus dicari dan dikenakan tindakan undang-undang yang tegas.

Perdana Menteri Datuk Seri Ismail Sabri Yaakob hari ini mengumumkan satu jawatankuasa khas akan diwujudkan bagi memastikan siasatan menyeluruh, telus dan pembelaan sewajarnya berhubung kes kematian Allahyarham.

Kata Perdana Menteri, penubuhan jawatankuasa khas itu yang diputuskan dalam Mesyuarat Jemaah Menteri akan dipengerusikan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Menurut Perdana Menteri, jawatankuasa khas itu diberi tempoh enam bulan bagi memperoleh dapatan dan cadangan untuk dibentangkan dalam mesyuarat Kabinet bagi tindakan susulan.

Mengulas lanjut mengenai jawatankuasa itu, Adnan berkata CUEPACS berharap tempoh enam bulan yang diberikan kepada anggota jawatankuasa  digunakan sepenuhnya bagi menyelesaikan segala persoalan timbul di sebalik kematian  Allahyarham.  – Bernama


Pencemaran Sungai Gong: 5 termasuk 4 beradik didakwa

KUALA LUMPUR, 27 Muharram 1442H, Selasa – Empat ahli lembaga pengarah dan seorang pengurus sebuah syarikat membaiki jentera berat dihadapkan ke Mahkamah Sesyen Selayang di sini hari ini berhubung kes pembuangan bahan berbahaya ke dalam Sungai Gong, Rawang, baru-baru ini.

Empat ahli lembaga pengarah yang juga adik-beradik iaitu Yip Kok Wai, 53; Yip Kok Mun, 58; Yip Kok Kuin, 70 dan Yip Kok Wong, 60; serta pengurus bengkel tersebut Ho Voon Leong, 59, mengaku tidak bersalah atas dua pertuduhan yang dibacakan terhadap mereka di hadapan Hakim Syafeera Mohd Said.

Bagi pertuduhan pertama, kesemua mereka didakwa melakukan khianat dengan menyebabkan bahan buangan yang mengandungi bahan berbahaya daripada bengkel Yip Chee Seng & Sons Sdn Bhd dilupuskan ke dalam alur air yang akan mengalir ke dalam Sungai Gong dengan mengetahui bahawa ia akan menyebabkan susut bekalan air bagi minuman manusia.

Kelima-lima lelaki itu didakwa melakukan perbuatan tersebut di premis berkenaan di Kampung Sungai Dua, Rawang dekat sini antara 2 dan 3 September lepas mengikut Seksyen 430 Kanun Keseksaan yang memperuntukkan hukuman penjara lima hingga 30 tahun dengan denda atau kedua-duanya, jika sabit kesalahan.

Mengikut pertuduhan kedua, mereka dengan niat bersama dituduh telah melepaskan bahan buangan mengandungi bahan berbahaya dari bengkel sama ke dalam alur air yang akan mengalir ke sungai sama tanpa lesen, di tempat dan masa sama.

Bagi kesalahan itu, mereka didakwa mengikut Seksyen 25(1) Akta Kualiti Alam Sekeliling 1974 yang memperuntukkan hukuman denda RM100,000 atau penjara hingga lima tahun atau kedua-duanya, jika sabit kesalahan.

Selepas mendengar hujahan pendakwaan dan peguam, mahkamah tidak membenarkan kelima-lima lelaki itu dibebaskan dengan ikat jamin sementara menunggu sebutan kes pada 27 Oktober.

Pada 3 September lepas, berlaku pencemaran minyak dari kilang berkenaan yang telah menyebabkan empat Loji Rawatan Air (LRA) Sungai Selangor Fasa 1, 2, 3 dan Rantau Panjang dihenti tugas, mengakibatkan gangguan bekalan air tidak berjadual yang menjejaskan kira-kira lima juta pengguna di 1,292 kawasan di tujuh wilayah di sekitar Lembah Klang. – Bernama


85 lori tangki air digerakkan bantu pengguna terjejas: Air Selangor

KUALA LUMPUR, 1 Jamadilakhir 1444H, Ahad – Sebanyak 85 lori tangki air digerakkan ke kawasan terlibat bagi memberi bantuan bekalan air kepada pengguna terjejas, susulan insiden pencemaran bau dikesan di Stesen Pam Air Mentah Jenderam Hilir melibatkan Loji Rawatan Air (LRA) Sungai Semenyih dan LRA Bukit Tampoi.

Pengurusan Air Selangor Sdn Bhd (Air Selangor) dalam kenyataan memaklumkan, bantuan bekalan air itu disalurkan dengan keutamaan diberikan kepada premis kritikal seperti hospital, klinik, pusat dialisis dan upacara pengebumian, sepanjang tempoh gangguan bekalan air tidak berjadual.

Terdahulu, sebanyak 472 kawasan di lima wilayah Air Selangor dijangka mengalami gangguan bekalan air tidak berjadual bermula 7 pagi tadi, berikutan henti tugas sementara di kedua-dua LRA tersebut.

Lokasi yang terlibat ialah 172 kawasan di sekitar Petaling, Hulu Langat (54 kawasan), Sepang (196), Putrajaya (23) dan Kuala Langat (27).

Selain itu, Air Selangor turut melakukan ujian persampelan secara kerap, bagi mengukur kualiti air yang terjejas kesan daripada bahan sisa pencemaran tersebut.

“Usaha menangani insiden pencemaran ini dijalankan secara bersama antara Air Selangor, Lembaga Urus Air Selangor (LUAS), Suruhanjaya Perkhidmatan Air Negara (SPAN) dan Jabatan Alam Sekitar (JAS), bagi mengatasi pencemaran bau tersebut agar LRA Sungai Semenyih dan LRA Bukit Tampoi dapat beroperasi semula dengan segera.

“Air Selangor akan memaklumkan perkembangan berkaitan dengan insiden ini dari semasa ke semasa, menerusi semua medium khususnya media massa,” menurut kenyataan itu.

Pengguna boleh merujuk kesemua saluran komunikasi rasmi seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300 bagi mendapatkan maklumat terkini.


Bimbang penduduk makin tua, China benar pasangan miliki tiga anak

BEIJING, 20 Syawal 1442H, Selasa – Bimbang dengan laporan bancian yang menunjukkan penduduknya semakin tua, negara Republik China kini melonggarkan dasar perancangan keluarga dengan membolehkan pasangan mempunyai sehingga tiga anak.

Selama hampir 40 tahun, China menerapkan ‘dasar satu anak’ yang kontroversi – salah satu peraturan perancangan keluarga yang paling ketat di dunia.

Dasar itu pertama kali dilonggarkan pada tahun 2016 dengan ‘dasar dua anak’ berikutan kebimbangan yang meluas mengenai tenaga kerja yang semakin tua dan ekonomi tidak berkembang.

Walaupun kerajaan berusaha mendorong pasangan untuk memiliki anak, kelahiran tahunan China terus menurun, jatuh ke paras terendah 12 juta pada tahun 2020, kata Biro Perangkaan Kebangsaan bulan lalu.

Keadaan itu mengancam krisis demografi – kini terlalu sedikit orang yang bekerja untuk menyokong ratusan juta warga emas yang dijangka menjelang 2050 – sekali gus mengejutkan Parti Komunis diketuai oleh Presiden Xi Jinping.

“Untuk bertindak balas secara aktif terhadap penuaan penduduk… pasangan boleh memiliki tiga anak,” kata Xinhua, yang memetik mesyuarat jawatankuasa kepemimpinan elit Politburo China yang dihoskan oleh Presiden Xi, semalam.

Kadar kesuburan China berada pada tahap 1.3 – di bawah tahap yang diperlukan untuk mengekalkan populasi yang stabil, kata Biro Perangkaan Kebangsaan.

Hasil bancian dalam satu dekad 2020 yang diterbitkan bulan lalu juga menunjukkan, populasi China meningkat pada kadar paling perlahan sejak tahun 1960-an, mencapai 1.41 bilion, sementara jumlah rakyat yang berkerja menurun dengan mendadak.

Para pemimpin juga bersetuju bahawa China perlu menaikkan usia persaraannya untuk menjaga lebih banyak tenaga kerja dan meningkatkan perkhidmatan pencen serta kesihatan untuk warga emas, kata Xinhua. – Agensi


RM9.3 juta diperuntuk baik pulih 38 klinik daif di Kelantan

KOTA BHARU, 18 Syaaban 1444H, Sabtu – Kementerian Kesihatan (KKM) memperuntukkan RM9.3 juta bagi tujuan baik pulih dan menaik taraf 38 klinik kesihatan yang daif di Kelantan tahun ini.

Timbalan Menterinya, Lukanisman Awang Sauni berkata, peruntukan itu diluluskan oleh kerajaan menerusi Belanjawaan 2023 bagi mengurangkan kesesakan di hospital.

“Projek baik pulih klinik daif ini dapat mempertingkatkan perkhidmatan di peringkat awal penjagaan kesihatan, sekali gus membantu mengurangkan kesesakan di hospital kerana rawatan awal dan ringan dapat dibuat di klinik kesihatan terlebih dahulu.

“Peruntukan ini menunjukkan keprihatinan kerajaan dalam meningkatkan kualiti perkhidmatan kesihatan, selain memberi manfaat dan menjaga kebajikan rakyat di negeri ini,” katanya kepada pemberita selepas Majlis penyerahan Projek Pembinaan Bangunan Tambahan Hospital Tanah Merah di sini hari ini.

Bangunan tambahan itu yang memulakan pembinaannya pada 2018 dengan kos RM153.2 juta, dijangka beroperasi pada 1 Mei depan secara berfasa dengan lebih 400,000 penduduk di sekitarnya bakal menerima manfaat itu.

Mengulas lanjut, Lukanisman berkata, pihaknya dimaklumkan oleh Jabatan Kerja Raya (JKR) terdapat empat lagi projek fasiliti kesihatan di Kelantan bakal disiapkan pada April tahun ini.

“Empat projek itu adalah dua di Kuala Krai iaitu Klinik Kesihatan Karangan; Klinik Kesihatan dan Kuarters Peria, manakala masing-masing satu di Machang dan Tanah Merah iaitu Klinik Kesihatan dan Kuarters Mata Ayer; Klinik Kesihatan dan Kuarters Sokor.

“Selain itu, Hospital Bachok pula dijangka siap pembinaannya pada Oktober depan dan akan dapat beroperasi sepenuhnya pada awal tahun 2024,” katanya.-  Bernama


Hampir 9,000 kakitangan KKM dijangkiti COVID-19 tahun ini

KUALA LUMPUR, 15 Rejab 1443H, Khamis – Kira-Kira 8,940 pekerja penjagaan kesihatan Kementerian Kesihatan (KKM) dijangkiti COVID-19 sejak 1 Januari hingga 16 Februari.

Jumlah berkenaan meningkat mendadak daripada 284 kes pada minggu pertama kepada 3,343 kes pada minggu keenam, kata Ketua Pengarah Kesihatan, Tan Sri Dr Noor Hisham Abdullah.

“Sejumlah 5,711 pekerja kesihatan didapati tidak dapat hadir bekerja kerana positif COVID-19, manakala 3,119 lagi tidak hadir bekerja berikutan kontak rapat.

“Secara keseluruhannya, kira-kira 3.1 peratus daripada jumlah tenaga kerja di KKM tidak dapat hadir bekerja.

“Walaupun bilangan pekerja kesihatan dijangkiti COVID-19 meningkat mendadak, namun kira-kira 80.3 peratus daripada mereka sudah mendapatkan dos penggalak masing-masing,” katanya dalam kenyataan, hari ini.

Dr Noor Hisham menjelaskan, kira-kira 93.3 peratus daripada keseluruhan pesakit COVID-19 menjalani kuarantin diri di rumah berikutan pemantauan dijalankan secara digital.

Katanya, bagi mengelakkan berlaku kekangan kepada tugasan di lapangan, KKM telah mengambil beberapa langkah untuk memastikan gangguan yang minimum terhadap perkhidmatan dan menjaga pesakit COVID-19 ini serta pesakit bukan COVID-19.

Katanya, langkah-langkah yang perlu dan dasar penyesuaian telah diperkenalkan berdasarkan data dan amalan semasa yang tersedia di negara lain.

“KKM juga bekerjasama dengan fasiliti penjagaan kesihatan swasta untuk membantu dalam pengurusan pesakit COVID-19,” katanya.


Tuduhan terhadap Muhyiddin bersifat terpilih, lindung isu lebih besar

BANGI, 16 Syaaban 1444H, Khamis – Timbalan Presiden PAS mendakwa tuduhan terhadap Presiden Bersatu, Tan Sri Muhyiddin Yassin bersifat pertuduhan terpilih bagi melindungi dan memihak isu yang lebih besar berlaku dalam parti komponen Pakatan Harapan (PH).

Datuk Seri Tuan Ibrahim Tuan Man berkata, isu ini membabitkan UMNO berhubung isu percanggahan surat yang telah dikeluarkan oleh jabatan Pendaftaran pertubuhan (RoS).

“Ini adalah sebahagian usaha untuk tutup dan melarikan isu sebenar,” katanya.

Terdahulu, beliau bersama pimpinan tertinggi Bersatu dan lebih 700 penyokong hadir menyertai Himpunan solidariti di hadapan ibu pejabat Suruhanjaya Pencegahan Rasuah Malaysia (SPRM) di Putrajaya.

Muhyiddin tiba ke SPRM Putrajaya pada jam 11.10 pagi bagi membantu siasatan berkaitan kes salah guna dana awam Program Jana Ekonomi Pemerkasaan Kontraktor Bumiputera Berwibawa (Jana Wibawa).

Antara yang hadir ialah Timbalan Presiden Bersatu, Datuk Seri Ahmad Faizal Azumu; Ahli Majlis Pimpinan Tertinggi Bersatu, Datuk Seri Mohamed Azmin Ali; Datuk Razali Idris; Ketua Armada Parti Pribumi Bersatu Malaysia (Bersatu), Wan Ahmad Fayhsal Wan Ahmad Kamal dan Ketua Penerangan Armada Nasional Bersatu, Mohd Ashraf Mustaqim Badrul Munir.

Sementara itu, Ahli Majlis Pimpinan Tertinggi Bersatu, Datuk Seri Saifuddin Abdullah pula menyatakan kekesalan dan menyifatkan tindakan berkenaan tidak wajar.

Beliau mendakwa, ini hanya bertujuan untuk memburukkan Muhyiddin selain mahu melumpuhkan Bersatu dan PN.

Katanya, kerajaan hari ini tiada cara lain untuk mengalahkan PN pada pilihan raya negeri (PRN), akan datang.


Keluarga Altantuya menang kes saman, dapat ganti rugi RM5 juta

SHAH ALAM, 21 Jamadilawal 1444H, Jumaat – Keluarga model Mongolia, mendiang Altantuya Shaariibuu mendapat ganti rugi RM5 juta oleh Mahkamah Tinggi di sini berhubung kematian wanita itu pada 2006.

Ini selepas Hakim Datuk Vazeer Alam Mydin Meera membenarkan saman yang difailkan oleh ibu bapa Altantuya, Dr Shaariibuu Setev dan Altantsetseg Sanjaa serta dua cucu mereka Mungunshagai Bayarjargal dan Altanshagai Munkhtulga terhadap dua bekas anggota Unit Tindakan Khas (UTK), Cif Inspektor Azilah Hadri dan Koperal Sirul Azhar Umar serta Abdul Razak Baginda dan kerajaan Malaysia.

“Saya dapati plaintif telah berjaya membuktikan kes mereka terhadap defendan pertama (Azilah), kedua (Sirul) dan ketiga (Abdul Razak).

“Selaku defendan keempat (kerajaan Malaysia), saya dapati, berdasarkan fakta undang-undang, defendan keempat sebagai majikan, bertanggungjawab terhadap tindakan yang menyalahi undang-undang defendan pertama dan kedua – yang dijalankan atas kapasiti pegawai polis,” kata hakim ketika menyampaikan keputusan itu secara dalam talian.

Plaintif memfailkan saman itu pada 4 Jun 2007 mendakwa kematian model itu telah menyebabkan mereka mengalami trauma mental dan psikologi dan memohon mereka dibayar pampasan serta ganti rugi teladan dan teruk. – Bernama


Keputusan pecat, gantung ahli UMNO ikut perlembagaan parti

KUALA LUMPUR, 5 Rejab 1444H, Ahad – Pemecatan dan penggantungan beberapa ahli UMNO seperti diumumkan parti itu Jumaat lepas adalah sah di sisi Perlembagaan UMNO, undang-undang dan peraturan, kata Ketua Penerangan UMNO Isham Jalil.

Beliau berkata, berdasarkan makluman peguam UMNO dan mengikut Perlembagaan UMNO, proses tindakan pemecatan atau penggantungan ahli hanya perlu dirujuk kepada Majlis Tertinggi (MT) sahaja.

Isham yang juga Ahli MT UMNO berkata, proses-proses lain yang melibatkan Lembaga Disiplin dan sebagainya, sebenarnya hanyalah pengurusan dalaman yang dipraktikkan.

“Oleh itu, apabila Majlis Tertinggi telah memperakukan pemecatan dan penggantungan ahli UMNO, maka pemecatan dan penggantungan itu adalah sah,” katanya dalam satu kenyataan di Facebook hari ini.

Setiausaha Agung UMNO, Datuk Seri Ahmad Maslan dalam kenyataan yang dikeluarkan selepas Mesyuarat MT UMNO pada Jumaat menyatakan Ahli MT Tan Sri Noh Omar dan bekas Ketua Pemuda UMNO Khairy Jamaluddin dipecat atas sebab pelanggaran disiplin parti mengikut Perlembagaan UMNO.

Turut dipecat ialah lima ahli UMNO Bahagian Pasir Gudang, sembilan ahli UMNO Bahagian Putrajaya, dua ahli UMNO Bahagian Tanjung Karang dan 26 ahli UMNO dari Pahang.

Sementara itu, Ketua UMNO Bahagian Sembrong, Datuk Seri Hishammuddin Hussein, Naib Ketua Pemuda UMNO, Shahril Sufian Hamdan, Ketua UMNO Bahagian Tebrau Datuk Maulizan Bujang dan Ketua UMNO Bahagian Jempol Datuk Seri Mohd Salim Mohd Sharif digantung hak dalam parti selama enam tahun.

Menurut Ahmad antara kesalahan mereka ialah menjadi calon Bebas, calon parti selain Barisan Nasional (BN) dan terlibat membantu parti lawan ketika PRU15.

Isham berkata, beliau yakin Lembaga Disiplin UMNO telah meneliti laporan dan bukti-bukti yang ada sebelum membuat keputusan selain menekankan Ahli MT UMNO tidak campur tangan dalam proses siasatan dan keputusan yang dilakukan.

Tambahnya, Noh, Khairy dan lain-lain masih boleh bertemu Lembaga Disiplin, membela diri dan merayu beberapa kali.

“Jika Tan Sri Noh dan Khairy serta yang lain-lain boleh mengalahkan bukti-bukti terhadap mereka yang menunjukkan mereka bersalah, saya percaya Lembaga Disiplin akan membuat keputusan yang seadilnya,” katanya.- Bernama


Cuba menipu, pemandu Myvi reka cerita elak kenderaan berhenti

BANGI, 23 Safar 1442H, Ahad – Polis menyangkal dakwaan pemandu kereta Perodua Myvi mengelak kenderaan berhenti di hadapannya hingga terlibat kemalangan mengakibatkan kematian di Kilometer 4 Jalan Johor Bahru-Kota Tinggi, semalam.

Ketua Polis Johor, Datuk Ayob Khan Mydin Pitchay menegaskan, rakaman video yang tular di media sosial jelas menunjukkan kereta dipandu wanita berusia 23 tahun itu merempuh kereta Honda Accord dinaiki mangsa hingga kedua-duanya terbalik.

Tegasnya lagi, video itu turut membuktikan dakwaan wanita berkenaan tidak benar sama sekali, terdapat kereta lain di hadapan keretanya melainkan tindakannya memecut laju ketika sampai di lokasi kejadian.

“Dakwaan ada kereta berhenti di hadapannya, tidak benar. Dia memang laju.

“Ada banyak kesalahan yang dilakukan. Tidak mempunyai lesen kenderaan, cukai jalan tamat tempoh dan positif dadah jenis methamphetamine lagi,” katanya seperti dilapor media tempatan.

Semalam, seorang anggota Tentera Laut Diraja Malaysia, Laskar Kanan Mohd Rizal Buseri, 31, maut di tempat kejadian akibat cedera parah di kepala selepas keretanya dirempuh kereta suspek.

Kemalangan itu melibatkan kereta Perodua Myvi dipandu suspek yang berusia 23 tahun, kereta Honda Accord dipandu Mohd Rizal dan sebuah kereta Proton Iswara yang dipandu seorang warga emas, Chang Ah May, 78.

Kereta dipandu suspek sebelum itu dikatakan hilang kawalan lalu terbabas melanggar tembok batu pembahagi jalan dan melanggar kereta mangsa serta Proton Iswara sebelum dua kereta itu terbalik.

Suspek hanya mengalami kecederaan ringan dalam kejadian kira-kira pukul 8.30 pagi itu.


ADUN Darau nafi dakwaan lompat parti

KOTA KINABALU, 18 Jamadilawal 1444H, Selasa – Ahli Dewan Undangan Negeri (ADUN) Darau, Azhar Matussin menegaskan tidak pernah menandatangani apa-apa dokumen Surat Akuan Bersumpah (SD) untuk bertukar parti.

Ahli Majlis Tertinggi (AMT) Parti Warisan Sabah itu sekali gus menyangkal dakwaan kononnya beliau bersama enam lagi wakil rakyat meninggalkan parti berkenaan.

“Perkara ini tidak betul…Saya tidak pernah menandatangani apa-apa SD bagi tujuan menukar sokongan kepada parti lain.

“Ini hanya sekadar mainan politik sekali gus sengaja menimbulkan isu yang dilihat tidak masuk akal serta hanya mengelirukan rakyat khususnya di peringkat akar umbi,” katanya seperti dilapor media tempatan hari ini.

Azhar berkata, ketika ini semua ADUN Warisan berada di belakang Presiden Datuk Seri Mohd Shafie Afdal, sekali gus menyokong penuh Kerajaan Perpaduan di bawah kepimpinan Perdana Menteri, Datuk Seri Anwar Ibrahim.

“Saya akan terus menghormati mandat serta kepercayaan yang telah diberikan kepadanya pada Pilihan Raya Negeri (PRN16) lalu. Kita akan terus memperjuangkan menuntut hak rakyat Sabah yang terkandung dalam Perjanjian Malaysia 1963,” katanya.

Azhar menegaskan, sebagai pemimpin beliau sentiasa mengambil pendekatan untuk tidak mudah terpengaruh dengan orang lain sekali gus kekal bersama kepimpinan sedia ada.


MOSTI runding dengan Arab Saudi isu pengiktirafan vaksin haji

KOTA BHARU, 1 Zulhijjah 1442H, Ahad – Kementerian Sains, Teknologi dan Inovasi (MOSTI) akan melakukan rundingan dengan kerajaan Arab Saudi berkenaan isu pengiktirafan vaksin COVID-19 membabitkan jemaah haji.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata pihaknya berharap dalam tempoh terdekat kerajaan Arab Saudi akan menerima semua jemaah yang telah mendapat suntikan vaksin yang diktiraf oleh Pertubuhan Kesihatan Dunia (WHO).

Katanya setakat ini kesemua vaksin COVID-19 yang dibekalkan kepada kerajaan Malaysia adalah diiktiraf oleh WHO.

“Insya-Allah dalam masa terdekat ini kita berharap untuk kerajaan Arab Saudi menerima semua vaksin yang diktiraf oleh WHO,” katanya kepada pemberita selepas hadir Majlis Penyerahan Sumbangan Inspirasi Qaseh Yayasan Pembangunan Ekonomi Islam Malaysia ( YaPEIM) di Kampung Sering, di sini hari ini.

Sebelum ini, kerajaan Arab Saudi dilaporkan menetapkan hanya jemaah yang menerima vaksin Pfizer dan AstraZeneca dibenarkan menunaikan haji.

Sementara itu, Ahmad Marzuk berkata semua jemaah Malaysia yang tidak dapat menunaikan rukun Islam kelima itu pada tahun ini disebabkan pandemik COVID-19 sudah dimaklumkan terlebih awal.

“Kesemua mereka dapat menerima berita itu dengan baik selain pihak kami turut memberi motivasi dan semangat kepada mereka,” katanya. – Bernama


Revolusi politik sukar berlaku di Malaysia

BANGI, 30 Safar 1443H, Khamis – Revolusi politik sukar untuk berlaku di negara ini, berikutan sistem yang diamalkan dan budaya orang Melayu tidak sama seperti negara-negara lain.

Perkara itu dinyatakan Setiausaha Agung Barisan Jemaah Islamiah Se-Malaysia (BERJASA), Ir Ts Lukman Al Hakim yang melihat keistimewaan itu sukar dibandingkan dengan negara-negara luar sehingga boleh mencetuskan revolusi dalam politik.

“Sifat, karektor dan budaya Melayu yang kita ada menyebabkan revolusi politik negara kita tidak akan berlaku.

“Tidak seperti masyarakat Arab yang lebih kasar dan lasak tapi kita lihat identiti negara raja perlembagaan itu yang dihormati dan duduk dikedudukan yang sebenarnya sebagai kuasa yang kuat dan teguh.

“Sistem yang baik dan istimewa iaitu raja perlembagaan dan sistem demokrasi ini dilihat sangat berbeza dengan negara-negara luar yang kita gabungkan menjadi satu,” katanya.

Beliau berkata demikian ketika menjadi panel dalam wawancara Revolusi Politik Negara: Mana Hala Tuju? yang disiarkan secara langsung di Facebook TV Pertiwi, malam tadi.

Turut menjadi panel dalam program berkenaan adalah Senator Wan Ahmad Fayhsal Wan Ahmad Kamal.

Tegasnya, selagi semua pihak bersatu padu dan terus kekal menghormati sistem yang diamalkan, revolusi politik tidak akan berlaku berlaku di Malaysia.

Jelasnya, apa yang berlaku di negara ini hanyalah transformasi politik yang produktif dan proaktif.


Pelik! 2 negara catat kes harian tertinggi benarkan gelembung perjalanan?

BANGI, 25 Jamadilakhir 1442H, Ahad – “Makin pelik. Dua negara yang mencatatkan kes harian tertinggi di Asia Tenggara melaksanakan gelembung perjalanan.

“Mungkin ini sebahagian dari keputusan alang-alang. Alang-alang kes dah tinggi, baik buka sempadan kita kepada negara yang punya kes lagi tinggi.

“Bagaimanapun, yang akan mengambil peluang dari gelembung perjalanan ini, SOP dan kawalan kendiri perlu kuat. Sentiasa di dalam mod siap siaga.”

Demikian ulasan ringkas Ketua Pemuda Ikatan Muslimin Malaysia (ISMA), Arifin Manan di Facebook mengenai kesepakatan yang dicapai Malaysia dan Indonesia berhubung Gelembung Perjalanan Laluan Hijau Timbal Balik/ Aturan Koridor Perjalanan (RGL/TCA).

Sebelum ini, Menteri Pelancongan, Seni dan Budaya Datuk Seri Nancy Shukri menyifatkan lawatan Perdana Menteri, Tan Sri Muhyiddin Yassin ke Indonesia merupakan satu berita baik kerana beliau berjaya mendapatkan persetujuan untuk membenarkan gelembung perjalanan atau ‘travel bubble’ antara dua negara.

Beliau berkata, ‘travel bubble’ adalah salah satu pelan pemulihan pelancongan dan kebudayaan yang telah dirangka kerajaan sejak Julai tahun lalu sebagai langkah untuk merancakkan semula industri pelancongan dan kebudayaan negara.

Namun keputusan kerajaan Perikatan Nasional (PN) berhubung perkara itu dipersoalkan bekas Perdana Menteri, Datuk Seri Najib Razak.

Beliau berkata, kebiasaannya pelaksanaan RGL hanya melibatkan negara yang berjaya mengekang penularan pandemik COVID-19.

“Sebab itu, Singapura gantung perjanjian RGL dengan kita bulan lepas setelah penularan COVID-19 melonjak naik di Malaysia.

“Sebab itu juga, Brunei tidak layan permintaan kita untuk wujudkan RGL dengan kita apabila melihat penularan COVID-19 di Malaysia tidak terkawal,” katanya.

Najib yang juga Ahli Parlimen Pekan turut mempersoalkan bagaimana Indonesia boleh dikategorikan sebagai negara yang berjaya mengawal wabak berkenaan.

“Adakah Indonesia (176,433 kes aktif, 12,156 kes baru dan 191 kematian pada Sabtu) boleh dikategorikan sebagai negara yang telah berjaya kawal COVID-19?

“Apakah jaminan bahawa mutasi baru dari negara tersebut tidak akan menular ke Malaysia melalui RGL ini memandangkan negara itu merupakan sumber asal mutasi COVID-19 pertama yang menular dengan 10 kali lebih laju dan mencetus gelombang ketiga Malaysia tahun lepas?,” soalnya.

Terdahulu, Muhyiddin mengadakan pertemuan dengan Presiden Indonesia Joko Widodo (Jokowi).

Antara isu yang dibangkitkan dalam pertemuan empat mata itu ialah pelaburan dan perdagangan, pelaksanaan RGL, diskriminasi minyak sawit dan kerjasama dalam menangani COVID-19 serta pergolakan politik semasa di Myanmar.


Normalisasi Israel: ‘Jangan ikut jejak langkah UAE!’

BAITULMAQDIS, 1 Muharram 1442H, Khamis – Presiden Palestin, Mahmoud Abbas memberi amaran kepada negara-negara Arab untuk tidak mengikuti jejak Emiriah Arab Bersatu (UAE).

Beliau berkata, UAE yang telah lama menggambarkan dirinya sebagai penyokong perjuangan Palestin – menikam bangsa itu dari belakang dengan berdamai dengan negara haram Israel.

Beliau membuat kenyataan itu dalam pertemuan bersama kepemimpinan Palestin di kota Ramallah di Tebing Barat, semalam yang turut dihadiri oleh wakil dari puak-puak Palestin yang berbeza, termasuk kumpulan Jihad Islam dan Hamas yang berpusat di Gaza.

Abbas mengingatkan negara-negara Arab bahawa berdasarkan Inisiatif Perdamaian Arab 2002, setiap normalisasi Israel harus dilakukan setelah kesepakatan dicapai antara Palestin dan Tel Aviv, dan bukan sebaliknya.

“Beberapa negara sudah mulai bergerak, baik secara terbuka mahupun secara rahsia…ini ditolak dan kami rakyat Palestin akan terus menolak ini, tidak kira negara mana yang melakukan ini. Anda mesti menghormati keputusan yang telah anda tandatangani,” katanya.

Abbas menyampaikan peringatan itu setelah terdapat beberapa laporan media yang memetik sumber, spekulasi bahawa Bahrain kemungkinan mengikuti jejak langkah Abu Dhabi dalam menormalkan hubungan dengan Israel.

Pada hari Selasa, media Israel menyebut sumber pemerintah Sudan mahu mengumumkan perjanjian normalisasi yang akan berlaku dengan Tel Aviv.

Pemangku Menteri Luar Sudan bagaimanapun, menafikan terdapat perbincangan dengan Israel. – Agensi


Gerakan Hartal Doktor Kontrak rancang bantahan sekali lagi

KUALA LUMPUR, 26 Rabiulawal 1443H, Selasa – Gerakan Hartal Doktor Kontrak (HDK) akan mengadakan satu lagi bantahan selepas mendakwa Bajet 2022 tidak menyelesaikan masalah berhubung isu yang dituntut.

Sekretariat gerakan itu berkata, isu doktor kontrak dan masalah dalam sistem penjagaan kesihatan tidak dipandang serius oleh Menteri Kewangan, Tengku Datuk Seri Zafrul Abdul Aziz.

“Gerakan Hartal Doktor Kontrak percaya kerajaan tiada langkah bertanggungjawab dalam menyelesaikan masalah ini.

“Tawaran yang diberikan tidak masuk akal dan hanya membuang masa,” katanya dalam satu kenyataan yang disiarkan di Twitter.

Selain itu, katanya, Kementerian Kesihatan Malaysia (KKM) Kementerian Kesihatan Malaysia (KKM) langsung tidak memberikan sebarang bantahan kepada Kementerian Kewangan (MoF) berkenaan isu ini bagi membela hak para doktor kontrak.

“Lima tahun dalam perbincangan, mash tiada

penyelesaian. Janji lantikan tetap dengan Kumpulan Wang Simpanan Pekerja (KWSP) yang seringkali diuar-uarkan hanyalah umpan supaya kami berhenti bersuara.

“Setelah 2 tahun doktor kontrak berhempas pulas melawan COVID-19, pengorbanan mereka tetap tidak dihargai.

“Dengan ini kami dari Gerakan HDK mengisytiharkan Hartal Doktor Kontrak 2.0 akan dilaksanakan sebagai tanda protes,” katanya.

Menerusi Bajet 2022, kerajaan telah memperuntukkan sebanyak RM100 juta untuk menaja 3,000 pegawai perubatan dan pergigian kontrak untuk mengikuti latihan kepakaran serta melanjutkan kontrak mereka daripada dua hingga empat tahun.

Pada 26 Julai, Hartal Doktor Kontrak telah mengadakan mogok di seluruh negara bagi menggesa kerajaan menawarkan doktor kontrak tawaran yang lebih baik serta jawatan tetap.


PN susun Kabinet bayangan

PUTRAJAYA, 5 Jamadilawal 1444H, Rabu – Perikatan Nasional (PN) sedang membentuk Kabinet bayangan untuk memberikan semak dan imbang kepada kerajaan perpaduan Pakatan Harapan (PH).

Ketua Penerangan PAS, Khairil Nizam Khirudin berkata, PN akan menjadi pembangkang yang konstruktif, kolaboratif, bertanggungjawab dan setia demi kepentingan negara.

“Kami sedang dalam proses menyusun Kabinet bayangan. Tambahan pula, kita pernah diterajui sebelum ini di bawah kerajaan PN dan kemudiannya kerajaan Keluarga Malaysia (oleh bekas Perdana Menteri, Datuk Seri Ismail Sabri Yaakob).

“Saya optimis kerjasama kerajaan sekarang dan pembangkang dapat dijalinkan seperti dahulu, untuk bersama-sama menyelesaikan masalah negara dan membawa Malaysia kembali ke persada dunia.

“Saya juga yakin ‘template’ yang sama akan dibawa oleh Perdana Menteri, Datuk Seri Anwar Ibrahim, untuk kita mencipta kuasa yang ampuh,” katanya ketika muncul dalam program Astro Awani malam tadi.

Pada masa sama Khairil berkata, sebagai pembangkang, PN akan memainkan peranan penting dalam menggerakkan agenda transformasi Parlimen, di samping menyokong Kabinet.

“Kalau ada badan atau jawatankuasa di mana pembangkang mengetuainya, kenapa tidak?

“Malah sebelum ini Jawatankuasa Kira-kira Wang Negara (PAC) diketuai oleh DAP,” katanya.

Katanya, segala kemudahan untuk mencapai sasaran yang ditetapkan bagi setiap jawatankuasa akan diperkasakan oleh kerajaan khususnya di bawah Jabatan Perdana Menteri.

Terdahulu, PN berkata ia tidak akan menjadi sebahagian daripada kerajaan perpaduan dan kekal sebagai pembangkang.


PAS: Kemenangan BN di DUN Chini contoh kejayaan MN

PEKAN, 11 Zulkaedah 1441H, Jumaat – Kemenangan Barisan Nasional (BN) dalam Pilihan Raya Kecil (PRK) Dewan Undangan Negeri (DUN) Chini, Sabtu ini, berupaya menjadi satu lagi contoh terbaik kerjasama Muafakat Nasional (MN) antara UMNO dan PAS.

Timbalan Presiden PAS, Datuk Tuan Ibrahim Tuan Man, berkata ini kerana pimpinan UMNO dan PAS berjaya mengetepikan perbezaan bagi memberi sokongan penuh kepada calon BN dalam pilihan raya kecil itu.

“Ini dapat dilihat apabila Timbalan Yang Dipertua PAS Kawasan Pekan, Mohd Fadhil Noor Abdul Karim yang sebelum beberapa kali menjadi calon PAS di DUN Chini (menentang calon BN daripada UMNO), menjadi pencadang kepada calon BN,” katanya pada program ceramah MN di Bandar Dara Chini, dekat sini, malam ini.

Antara pemimpin UMNO yang hadir adalah Timbalan Presiden Datuk Seri Mohamad Hasan, Setiausaha Agung Datuk Seri Ahmad Maslan, Ketua Penerangan, Shahril Sufian Hamdan dan Ketua Pemuda, Datuk Asyraf Wajdi Dasuki.

Pemimpin PAS pula adalah Ketua Dewan Pemuda, Khairil Nizam Khirudin.

Turut hadir Menteri Besar Pahang selaku Pengarah PRK Chini, Datuk Seri Wan Rosdy Wan Ismail, Pengarah Operasi PRK Chini, Datuk Seri Najib Tun Razak yang juga Ahli Parlimen Pekan serta calon BN, Mohd Sharim Md Zain. Setiausaha Agung BN, Tan Sri Annuar Musa dan Presiden MCA, Datuk Seri Dr Wee Ka Siong turut dilihat menghadiri ceramah itu.

Tuan Ibrahim berkata contoh lain yang dapat dilihat ialah jentera PAS memberi kerjasama dalam setiap kempen calon BN itu.

“Ini menunjukkan pimpinan kedua-dua parti mengutamakan kepentingan rakyat. Saya juga berharap politik ini supaya jangan hilangkan kekuatan dan asas kita,” katanya.

Tuan Ibrahim berkata kerjasama MN juga komited dengan persetujuan bahawa dalam Pilihan Raya Umum ke-15 (PRU15), pertandingan adalah satu lawan satu antara Perikatan Nasional (PN) dan parti lawan.

Sementara itu, Mohamad meminta pengundi menggandakan jumlah majoriti bagi memberi isyarat terhadap PN, dan dengan kerjasama MN, undi daripada PAS dan BN mampu memberikan kemenangan besar serta penyertaan PN bersama Bersatu juga diyakini mampu meraih sokongan pengundi.

“Ini adalah PRK pertama selepas penubuhan PN, dan kita mahu angka yang kita boleh jadikan sebagai rujukan untuk PRU akan datang,” katanya.

PRK DUN Chini menyaksikan pertandingan tiga penjuru antara Mohd Sharim, 41, dan dua calon Bebas Tengku Datuk Zainul Hisham Tengku Hussin, 64, dan Mohd Shukri Mohd Ramli, 49. – Bernama


Hospital swasta mula beri suntukan vaksin COVID-19 hari ini

KUALA LUMPUR, 26 Syawal 1442H, Isnin – Beberapa hospital swasta di dalam negara ini sudah mula memberikan suntikan vaksin COVID-19 kepada orang awam selepas kerajaan bersetuju hospital swasta digunakan sebagai pusat vaksinasi dalam fasa kedua dan ketiga Program Imunisasi COVID-19 Kebangsaan.

Di PULAU PINANG, tiga hospital swasta memulakan operasi pemvaksinan mereka hari ini, iaitu Hospital Pantai Pulau Pinang, Hospital Lam Wah Ee (HLWE) dan KPJ Pulau Pinang dengan sasaran untuk memberikan suntikan vaksin kepada 500 penduduk negeri itu sehari.

Ketua Pegawai Eksekutif ProtectHealth Corporation Sdn Bhd Dr Anas Alam Faizli berkata lebih banyak lagi hospital dan doktor swasta yang berdaftar di bawah program Pusat Pemberian Vaksin (PPV) akan beroperasi dalam masa akan datang.

“Kami percaya jika semua doktor dan hospital swasta di Pulau Pinang menyertai program vaksinasi PPV, kami boleh meningkatkan dan mencapai dos sasaran sehari yang ditetapkan Kerajaan Negeri Pulau Pinang,” katanya kepada Bernama ketika meninjau PPV di Hospital Pantai di sini hari ini.

Beliau berkata 12 hospital dan lebih 100 doktor swasta sudah berdaftar dengan ProtectHealth, pelaksana penyertaan pengamal perubatan swasta dalam program imunisasi kebangsaan.

Di NEGERI SEMBILAN, Hospital Pakar CMH dipilih sebagai sebuah PPV di Seremban untuk memudah cara dan memastikan lebih banyak rakyat Malaysia menerima vaksin dengan matlamat mencapai kelompok imuniti terhadap COVID-19.

Presidennya Datuk Lee Tian Hock dalam satu kenyataan hari ini berkata hospital itu akan memberikan suntikan 100 dos vaksin kepada mereka yang dalam senarai diberikan kerajaan pada masa ditetapkan di bawah bimbingan Kementerian Kesihatan Malaysia (KKM) dan ProtectHealth.

Beliau berkata Hospital Pakar CMH sebagai sebuah PPV yang diluluskan akan memastikan pemberian vaksin itu dilaksanakan berdasarkan kriteria kelayakan yang ditetapkan KKM menerusi aplikasi MySejahtera atau vaksincovid.gov.my.

“Penerima vaksin juga perlu mematuhi garis panduan dalam mendapatkan suntikan vaksin secara teratur dengan membawa bersama kad pengenalan, telefon pintar dan juga pen untuk mengisi borang,” katanya.

Sementara itu di PERAK, Pusat Perubatan Ar-Ridzuan di Bandaraya Ipoh mula beroperasi sebagai satu daripada PPV bagi membantu mempercepatkan urusan vaksinasi di Perak.

Pengurus Besar Kumpulan Perubatan Ar-Ridzuan Khairul Salleh Abdul Rani berkata proses pemberian vaksin pada hari pertama melibatkan 50 orang penerima fasa kedua terdiri daripada warga emas dan pesakit kronik bermula pukul 9 pagi tadi.

“Mereka menerima vaksin jenis Sinovac dan penerima yang diberikan suntikan vaksin di hospital ini memperoleh janji temu mengikut giliran menerusi aplikasi MySejahtera.

“Kami juga telah berikan suntikan vaksin kepada 67 pesakit yang menerima rawatan hemodialisis menerusi program khidmat masyarakat bersama KKM bermula 3 Mei lepas dan tiada kesan sampingan yang teruk dikesan pada mereka,” katanya pada sidang media di sini hari ini.

Beliau berkata pihaknya turut bersedia untuk membantu kerajaan negeri melaksanakan program lhidmat masyarakat di kawasan-kawasan luar bandar termasuk perkampungan Orang Asli dalam usaha mencapai imunisasi kelompok.

Katanya hospital itu mampu melakukan pemvaksinan ke atas 200 orang sehari dan meminta semua pihak supaya sentiasa menyemak janji temu pada aplikasi MySejahtera supaya tidak terlepas peluang mendapatkan vaksin. – Bernama


Dari mana datangnya khayalan ahli politik Melayu DAP sudah berubah?

BANGI, 16 Safar 1445H, Sabtu – Hasrat pemimpin Melayu yang mengharapkan DAP mengubah dasar ‘Malaysian Malaysia’ boleh dianggap khayalan semata-mata.

Ini kerana, dasar itulah yang menjadi asbab kepada kewujudan parti tersebut.

Malah, dasar itu jugalah yang menjadikan mereka parti paling didukung masyarakat Cina.

Perunding Kanan Hubungan Antarabangsa ISMA, Ustaz Muhammad Fauzi Asmuni berkata, DAP adalah parti ideologi dan bukan parti kebajikan atau parti kebebasan bersuara mahupun parti antirasuah sebagaimana yang dilaungkan oleh ahli politik Melayu.

“Pemimpin parti politik Melayu yang merasakan antara parti-parti Melayu dan DAP ada persamaan agenda, lupa bahawa DAP ada ideologi dan tak akan kompromi.

“Secara mudahnya ideologi DAP yang mereka tidak akan kompromi adalah mahu menjadikan Malaysia sebagai negara sekular sepenuhnya.

“Mereka tidak akan menerima apa juga langkah kecil atau besar yang memberikan pengukuhan kepada Islam dan institusi Islam.

“Kerana itu mereka sentiasa menyokong dan muncul di sebalik apa-apa isu yang akan merendahkan bidang kuasa mahkamah syariah atau institusi agama yang lain,” katanya dalam kenyataan, hari ini.

Beliau berkata demikian sebagai mengulas penjelasan Setiausaha Agung DAP, Anthony Loke yang mendakwa tiada keperluan parti itu menggugurkan agenda Negara Sekular dan slogan ‘Malaysian Malaysia’ kerana parti-parti dalam gabungan Pakatan Harapan-Barisan Nasional telah membuat perjanjian sebelum kerajaan Madani dibentuk.

Sebelum ini, Ahli Majlis Kerja Tertinggi (MKT) UMNO, Datuk Nur Jazlan menyarankan DAP menggugurkan agenda Negara Sekular dan slogan ‘Malaysia Malaysian’ dalam perlembagaan partinya jika mahu diterima orang Melayu di negara ini.

Mengulas lanjut, Muhammad Fauzi berkata, DAP mahu persamaan hak antara Melayu dan Bumiputera dengan kaum lain melibatkan bidang kuasa politik, ekonomi, sosial, pendidikan, budaya, imej serta etos negara serta segala-galanya.

Beliau turut memberikan contoh MARA yang menjadi institusi yang cukup mereka tidak gemari parti tersebut kerana ia mengutamakan hak dan kedudukan orang Melayu.

“Begitu juga isu kuota di Institusi Pengajian Tinggi Awam (IPTA), malah ada usaha daripada mereka menamakan Pulau Jerejak dengan nama Pulau Mazu.

“Mereka juga secara halus menaikkan perayaan Wangkang sebagai budaya nasional,” katanya.

Bukan itu sahaja, beliau berkata, parti itu mahu naratif sejarah negara difahamkan dengan naratif mereka dan bukan naratif yang sebenarnya berlaku.

“Kerana itu mereka mengangkat Yap Ah Loy sebagai pembuka Kuala Lumpur dan menenggelamkan nama lain seperti Sultan Puasa selain berusaha mengangkat Chin Peng sebagai hero kemerdekaan negara.

“Mereka berusaha bersungguh-sungguh untuk merasmikan segala naratif sejarah mereka dalam silibus rasmi Kementerian Pendidikan (KPM).

“Mereka juga berjaya membawa silibus sejarah dari Taiwan untuk diajar di sekolah-sekolah vernakular di sini,” katanya.

Muhammad Fauzi turut mengingatkan betapa berpegang teguhnya DAP pada agenda mereka sehinggakan ketika parti itu bersama PAS sebelum ini, ia sama sekali tidak mengubah ideologinya.

“Adakah ketika DAP bersama PAS menentang UMNO mereka ubah ideologi mereka? Sudah tentu tidak. Adakah sekarang semasa mereka bersama UMNO menentang PAS, mereka mengubah ideologi mereka? Pun tidak juga.

“Jadi dari mana datangnya asas kepercayaan ahli politik Melayu bahawa DAP telah berubah? Janganlah jadi Melayu yang menang sorak kampung tergadai. Lemah,” katanya.


Kekerasan tempat kerja babit warga KKM meningkat

PUTRAJAYA, 19 Syawal 1444H, Rabu – Ketua Pengarah Kesihatan, Datuk Dr Muhammad Radzi Abu Hassan berkata, statistik pelaporan kes kekerasan terhadap warga kerja Kementerian Kesihatan (KKM) menunjukkan peningkatan sejak enam tahun lalu.

Katanya, ia meningkat sebaik sahaja Garis Panduan Mencegah & Menangani Kekerasan Terhadap Warga Kerja KKM dilancarkan.

“Sebanyak 167 kes kekerasan dilaporkan pada tahun 2017 pasca pelancaran garis panduan ini.

“Manakala 442 kes dilaporkan pada tahun 2018 dan terus meningkat kepada 494 kes setahun kemudian,” katanya menerusi kenyataan, hari ini.

Beliau berkata, bilangan kes tersebut sedikit menurun kepada 321 ketika negara menghadapi gelombang COVID-19 pada tahun 2020 dan 260 kes pada tahun seterusnya.

Tegasnya, kekerasan di tempat kerja dalam apa jua bentuk sama ada serangan fizikal, verbal, seksual mahupun bertulis dikenal pasti sebagai salah satu cabaran utama yang boleh mengganggu produktiviti warga kerja kementerian itu.

“Kekerasan ini memberi kesan negatif terhadap keselamatan dan kesihatan psikologi serta fizikal, seterusnya menjejaskan prestasi kerja.

“Ia sekali gus menjejaskan kualiti penjagaan perubatan dan menyebabkan kerugian dari aspek perbelanjaan dalam sektor kesihatan,” katanya.


DAP lompat MCA: Pemimpin Cina sanggup buat apa saja demi bangsa!

BANGI, 23 Jamadilawal 1442H, Khamis – Bukanlah sesuatu yang mengejutkan sekiranya wujud khabar angin mengenai ‘perpindahan’ beramai-ramai wakil rakyat DAP ke MCA.

Ini kerana, parti politik Cina hanyalah sebagai wadah bagi menjayakan agenda kaum itu, dan ia adalah rahsia yang sememangnya diketahui umum, kata Presiden Ikatan Muslimin Malaysia (ISMA), Haji Aminuddin Yahaya.

Terdahulu, China Press melaporkan terdapat spekulasi bahawa Ahli Dewan Undangan Negeri (ADUN) Malim Nawar, Leong Cheok Keng akan keluar parti bagi menyertai MCA.

Tindakan wakil rakyat Perak itu didakwa mungkin diikuti sejumlah Ahli Parlimen dan ADUN lain yang jumlahnya mencecah 20 orang.

Bagaimanapun dakwaan itu enggan diulas dan tidak disahkan oleh mana-mana pemimpin DAP atau MCA.

Bagaimanapun, Aminuddin percaya bahawa berita yang dilaporkan secara eksklusif dalam akhbar Cina tidak pernah menipu.

Beliau berkata, demi bangsa serta percaturan politik, pemimpin Cina sanggup berbuat apa sahaja walaupun perlu menukar parti.

“Mungkin menukar-nukar parti ini pun adalah aturan di belakang tabir di antara mereka.

“Mereka ini ‘isolated’ dalam masyarakat mereka dengan isolasi bahasa mereka tersendiri, akhbar tersendiri, persatuan mereka tersendiri membuatkan kita terlepas pandang pelbagai perkara dan perspektif terutamanya tentang politik,” katanya dalam kenyataan, hari ini.

Beliau berkata, pastinya mereka sudah merancangkan pelbagai pelan untuk menghadapi kemungkinan politik yang tidak menentu ketika ini.

“Boleh jadi pelan A adalah DAP bekerjasama dengan UMNO. Boleh jadi pelan B adalah untuk memperkasakan MCA kerana MCA pasti akan menang di banyak kerusi dengan menumpang ihsan orang Melayu yang setia mengundi lambang ‘dacing’ dan seterusnya.

“Persoalannya apakah UMNO akan teruskan kerjasama dengan MCA jika mereka hanya salin kulit dari DAP sahaja nanti (jika jadi)?,” soalnya.

Aminuddin berkata, jika UMNO membiarkan sahaja dan terus ‘memanjakan’ MCA, tindakan itu dianggap penipuan moral yang mengotorkan lagi landskap politik negara.

“Akhirnya tiba pada persolan, apakah orang Melayu perlu menolak BN? Takkanlah kita mahu PH pula?

“Politikutu akan mengambil kesempatan atas dilema ini dengan pelbagai cara memanipulasi dan kata-kata dusta,” katanya.


Cabaran Piala Malaysia bermula di sebalik ancaman COVID-19

KUALA LUMPUR, 19 Rabiulawal 1442H, Khamis – Saingan Piala Malaysia 2020 yang bakal membuka tirai secara rasmi bermula esok, pastinya akan menjadi antara edisi paling diingati ketika industri bola sepak tempatan turut terkesan susulan pandemik COVID-19.

Sejak pandemik itu melanda negara pada awal tahun ini, pasukan Liga Malaysia (Liga-M) menerima kesan dari sudut kewangan, malah larangan kehadiran penonton ke stadium telah menambahkan derita segelintir pasukan untuk terus bertahan dalam tempoh yang sukar ini.

Pelaksanaan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya sehingga 9 November, dilihat menjadi cabaran getir kepada persediaan empat pasukan berpangkalan di Lembah Klang – Selangor, Kuala Lumpur, UiTM FC dan PJ City FC.

Finalis tiga kali, Sabah, terpaksa melupakan hasrat bertanding selepas tidak mendapat pelepasan keluar daripada PKPB yang dilaksanakan di negeri itu sehingga 9 November, sekali gus menjadikan ia sebagai pasukan pertama tidak dibenarkan menyertai pertandingan itu susulan COVID-19.

Impak COVID-19 terhadap kelangsungan kejohanan bola sepak tempatan tidak dapat dinafikan selepas saingan Liga Super dan Liga Premier dipendekkan kepada 11 perlawanan keseluruhan manakala saingan Piala FA dan Piala Cabaran dibatalkan, sekali gus memberi laluan kepada penganjuran Piala Malaysia musim ini.

Situasi itu menyaksikan ramai pemerhati berpendapat kejohanan bola sepak tertua di Asia Tenggara itu perlu ditangguhkan, tidak kurang juga yang menggesa Liga Bola Sepak Malaysia (MFL) membatalkan terus saingan musim ini.

Namun, antara individu yang mempertahankan kejohanan itu adalah bekas pengendali skuad kebangsaan Datuk K. Rajagobal yang menyifatkan kejohanan Piala Malaysia yang sebelum ini dikenali sebagai H.M.S Malaya dan Malaya Cup, mempunyai nilai sejarah dan tradisi tersendiri sejak ia diperkenalkan pada 1921.

“Debaran perlawanan akhir Piala Malaysia sentiasa memuncak setiap tahun, dan keghairahan penyokong terhadap pertandingan ini tidak boleh dinafikan,” katanya seperti dipetik dalam laporan Bernama sebelum ini.

Kelainan dalam perebutan kejuaraan berprestij musim ini pasti dapat dilihat menerusi format baharu kejohanan yang menyaksikan saingan berlangsung secara kalah mati satu pusingan seperti yang dipratikkan oleh Liga Juara-Juara Konfederasi Bola Sepak Asia (AFC) dan Liga Juara-Juara UEFA musim ini.

Sebanyak 15 pasukan yang bakal berentap dalam saingan musim ini terdiri daripada 10 pasukan Liga Super dan lima pasukan Liga Premier dengan juara bertahan Johor Darul Ta’zim (JDT) mendapat laluan mudah sekali gus berpeluang cerah merangkul kejuaraan buat kali kedua berturut-turut.

Keputusan undian Piala Malaysia yang berlangsung pada Ahad lepas, menyaksikan salah satu laluan ke perlawanan akhir menghimpunkan beberapa pasukan utama Liga Super dengan pertembungan dua bekas juara, Kedah dan Pahang menjadi aksi tumpuan pada pusingan pertama.

Sementara persaingan lebih mudah, dilihat seakan-akan memihak JDT yang akan melayani kunjungan Kuching FA, selain juara Liga Premier 2020 Pulau Pinang, UiTM FC, Kuala Lumpur dan Kelantan menjadi antara pasukan pilihan merebut slot ke final.

Undian itu turut menyaksikan juara terbanyak dengan rekod 33 kali, Selangor akan bertandang ke Melaka, manakala juara lapan kali Perak menerima kunjungan Kelantan United FC sementara Pulau Pinang yang muncul juara empat kali akan menentang Felda United FC, pada pusingan awal.

Edisi Piala Malaysia 2020 mungkin menjadi penampilan terakhir buat skuad ‘The Fighters’ dalam kejohanan itu selepas Felda United FC gagal mendapatkan Lesen Kelab Persatuan Bola Sepak Malaysia (FAM) bagi musim 2021.

Pusingan pertama dijadual berlangsung dari 6 hingga 8 November, diikuti suku akhir (12 dan 13 November), separuh akhir (17 November) dan final pada 22 November.

Juara Piala Malaysia 2020 akan mendapat slot beraksi pada Piala AFC 2021. -Bernama